OBVESTILO KOMISIJE

Vprašanja in odgovori o uporabi pravil EU o nadzoru nad uvozom proizvodov iz tretjih držav, ki so namenjeni dajanju v promet v Uniji kot ekološki proizvodi ali proizvodi iz preusmeritve

(2022/C 362/03)

Izjava o omejitvi odgovornosti Ta dokument z vprašanji in odgovori je zgolj informativen, njegova vsebina pa ni namenjena temu, da nadomesti upoštevanje veljavnih pravnih virov ali potrebno posvetovanje s pravnim strokovnjakom, kjer je to primerno. Niti Komisija niti katera koli oseba, ki deluje v njenem imenu, ne more biti odgovorna za uporabo tega dokumenta z vprašanji in odgovori, niti ne morejo te smernice šteti za zavezujočo razlago zakonodaje. Cilj tega dokumenta je pomagati izvajalcem dejavnosti in pristojnim organom držav članic. Za razlago prava Unije je pristojno samo Sodišče Evropske unije.

Kazalo

1. Uvod 8

2. Skupna pravila 9

2.1 Prenos nalog uradnega nadzora na izvajalce nadzora 9

2.2 Imenovanje več kot enega pristojnega organa za ekološke preglede ob uvozu 9

2.3 Pošiljke, sestavljene iz blaga, ki se uvršča pod več oznak KN 9

2.4 Sestava pošiljk 10

2.5 Predhodno uradno obvestilo o prispetju 10

2.6 Organ, odgovoren za potrditev certifikata o kontrolnem pregledu. Carinski organi 11

2.7 Veljavni carinski postopki. Področje uporabe določb o posebnih carinskih postopkih 11

2.8 Kraj drugega preverjanja iz člena 7(2) Delegirane uredbe (EU) 2021/2306 11

2.9 Prevzem pošiljke s strani prvega prejemnika 11

2.10 Področje uporabe zahtev za certificiranje v skladu s pravili o ekološki pridelavi. Skladišča in prostori, ki se uporabljajo za posebne carinske postopke 12

2.11 Uporaba poglavja IV „Vzorčenje, analize, preskusi in diagnosticiranje“ iz naslova II uredbe o uradnem nadzoru za ekološke preglede ob uvozu 12

2.12 Sklic na certifikat o kontrolnem pregledu v carinski deklaraciji 12

2.13 Kako lahko carina avtomatizira preverjanje certifikatov o kontrolnem pregledu in izpiskov certifikatov o kontrolnem pregledu? 12

3. Ekološki proizvodi in proizvodi iz preusmeritve, za katere velja uradni nadzor na mejnih kontrolnih točkah 13

3.1 Kategorije proizvodov, za katere velja uradni nadzor na mejnih kontrolnih točkah, označene s pripadajočimi oznakami KN (pozitivni seznami) 13

3.2 Določitev in seznami mejnih kontrolnih točk in kontrolnih točk za uradni nadzor proizvodov, ki so namenjeni dajanju v promet kot ekološki proizvodi ali proizvodi iz preusmeritve 14

3.2.1 Določitev mejnih kontrolnih točk in registracija v sistemu TRACES 14

3.2.2 Določitev kontrolnih točk, ki niso mejne kontrolne točke, in registracija v sistemu TRACES 15

3.2.3 Seznami mejnih kontrolnih točk in kontrolnih točk, ki niso mejne kontrolne točke 15

3.3 Kraj uradnega nadzora nad ekološkimi proizvodi in proizvodi iz preusmeritve, za katere velja uradni nadzor na mejnih kontrolnih točkah 16

3.3.1 Uradni nadzor v oddaljenosti od mejne kontrolne točke 16

3.3.2 Kraj dodatnega nadzora proizvodov s poreklom iz specifičnih tretjih držav 16

3.3.3 Uporaba pravil o nadaljnjem prevozu za ekološka živila in krmo neživalskega izvora 16

3.3.4 Postopek za prevoz na kontrolne točke za identifikacijske in fizične preglede, vključno z ekološkimi pregledi v obliki identifikacijskih in fizičnih pregledov 17

3.3.5 Postopek za nadaljnji prevoz v končni namembni kraj, preden so na voljo rezultati laboratorijskih analiz 20

3.4 Povezava med certifikatom o kontrolnem pregledu in SZVD 22

3.4.1 Imenovanje različnih pristojnih organov, odgovornih za sanitarni in fitosanitarni uradni nadzor ter ekološke preglede 22

3.4.2 Osebje, pristojno za izvajanje vzorčenja za analizo in potrjevanje certifikatov o kontrolnem pregledu 22

3.4.3 Možnost neodvisnega delovanja organov mejne kontrolne točke, odgovornih za sanitarni in fitosanitarni uradni nadzor ter ekološke preglede, vključno v sistemu TRACES 23

3.4.4 Delovni proces za zaključek SZVD, povezan s certifikatom o kontrolnem pregledu 23

3.4.5 Delovni proces za zaključek SZVD, če je v polju 30 certifikata o kontrolnem pregledu zabeleženo „del pošiljke se lahko sprosti v prosti promet“ 25

3.4.6 Povezava med SZVD in izpiski certifikata o kontrolnem pregledu 26

3.4.7 Možnost, da se v polju 30 certifikata o kontrolnem pregledu zabeleži „pošiljke ni mogoče sprostiti v prosti promet“ 27

3.4.8 Možnost, da se za pošiljko, za katero je bilo ugotovljeno, da ni skladna s pravili ekološke pridelave, zahteva, da se sprosti kot neekološka 27

3.4.9 Prepoved sprostitve pošiljke na trg pred potrditvijo certifikata o kontrolnem pregledu 27

3.4.10 Preseganje mejne vrednosti ostankov, ugotovljeno med sanitarnim in fitosanitarnim uradnim nadzorom, ki ne preprečuje trženja kot konvencionalnega, in vpliv na ekološki status 28

3.4.11 Vpliv neskladnosti z ekološkimi pravili, zabeležene v certifikatu o kontrolnem pregledu, na usklajen okrepljen uradni nadzor 28

3.5 Posebni carinski postopki v skladu s členom 7(1) in (2) Delegirane uredbe (EU) 2021/2306 29

3.5.1 Zaključek SZVD, ki se zahteva za dajanje v posebni carinski postopek 29

3.5.2 Sklic v SZVD na informacije, zapisane v polju 23 certifikata o kontrolnem pregledu, prek povezave na certifikat o kontrolnem pregledu 29

3.6 Sprostitev v prosti promet 30

3.6.1 Kraj sprostitve v prosti promet za proizvode, za katere veljajo ekološki pregledi ob uvozu na mejni kontrolni točki 30

3.6.2 Pošiljke, ki se razdelijo v začasni hrambi 30

4. Ekološki proizvodi in proizvodi iz preusmeritve, ki so izvzeti iz uradnega nadzora na mejnih kontrolnih točkah 31

4.1 Kategorije ekoloških proizvodov in proizvodov iz preusmeritve, ki so izvzeti iz uradnega nadzora na mejnih kontrolnih točkah 31

4.2 Registracija točk sprostitve v prosti promet v sistemu TRACES 31

4.3 Možnost registracije mejne kontrolne točke kot točke sprostitve v prosti promet v sistemu TRACES 31

4.4 Vpliv na nacionalna pravila v zvezi z zdravstvenimi pregledi rastlin v skladu s členom 5 Izvedbene uredbe (EU) 2019/66 31

4.5 Uradni nadzor, ki se izvaja v oddaljenosti od točk sprostitve v prosti promet 32

4.6 Informacije pristojnega organa, odgovornega za sanitarni in fitosanitarni uradni nadzor, o zavrnitvi pošiljk, ki so izvzete iz ekoloških pregledov na mejni kontrolni točki 32

5 Seznam aktov, navedenih v dokumentu 32

6 Priloge 35

6.1 Točka 3.4.4 Zaključek SZVD, povezan s certifikatom o kontrolnem pregledu 35

6.2 Točka 3.3.4 Odobritev prevoza na kontrolno točko za sanitarne in fitosanitarne identifikacijske in fizične preglede prek SZVD 36

6.3 Točka 3.3.4 Odobritev prevoza na kontrolno točko za ekološke identifikacijske in fizične preglede prek certifikata o kontrolnem pregledu 37

Glosar

BCP mejna kontrolna točka CPIC usklajeno izvajanje okrepljenega nadzora, določeno v Izvedbeni uredbi (EU) 2019/1873 KN kombinirana nomenklatura, določena v Uredbi Sveta (EGS) št. 2658/87 (1) KT kontrolna točka iz člena 53(1), točka (a), uredbe o uradnem nadzoru SZVD skupni zdravstveni vstopni dokument iz člena 56 Uredbe (EU) 2017/625 SZVD-D SZVD, pripravljen v skladu z vzorcem iz Priloge II, del 2, oddelek D, k Izvedbeni uredbi (EU) 2019/1715, za pošiljke krme in živil neživalskega izvora, za katere se ob njihovem vstopu v Unijo uporablja kateri koli od ukrepov ali pogojev iz člena 47(1), točka (d), (e) ali (f), uredbe o uradnem nadzoru (2) SZVD-PP SZVD, pripravljen v skladu z vzorcem iz Priloge II, del 2, oddelek C, k Izvedbeni uredbi (EU) 2019/1715, za pošiljke: rastlin, rastlinskih proizvodov in drugih predmetov iz člena 47(1), točka (c), uredbe o uradnem nadzoru; rastlin, rastlinskih proizvodov in drugih predmetov, za katere se ob njihovem vstopu v Unijo uporablja eden od ukrepov ali pogojev iz člena 47(1), točka (d), (e) ali (f), uredbe o uradnem nadzoru; ali posebnih rastlin, rastlinskih proizvodov in drugih predmetov z določenim izvorom ali poreklom, za katere je zaradi odzivanja na znane enotne nevarnosti in tveganja za zdravje rastlin potrebna minimalna raven uradnega nadzora, kakor je določeno v Izvedbeni uredbi (EU) 2019/66 (3) COI certifikat o kontrolnem pregledu MRL mejna vrednost ostankov pesticidov (4) Unijsko blago blago, ki spada v eno izmed naslednjih kategorij: (a) blago, ki je v celoti pridobljeno na carinskem območju Unije in ne vsebuje blaga, uvoženega iz držav ali ozemelj zunaj carinskega območja Unije; (b) blago, ki je vneseno na carinsko območje Unije iz držav ali ozemelj zunaj tega območja in sproščeno v prosti promet; (c) blago, ki je pridobljeno ali izdelano na carinskem območju Unije, bodisi izključno iz blaga iz točke (b) bodisi iz blaga iz točk (a) in (b) (5) Neunijsko blago blago, ki ni „unijsko blago“ ali ki je izgubilo status unijskega blaga (6) Uredba o uradnem nadzoru Uredba (EU) 2017/625 (7) Uredba o ekološki pridelavi Uredba (EU) 2018/848 o ekološki pridelavi in označevanju ekoloških proizvodov (8) Ekološki pregledi uradni nadzor pošiljk za preverjanje skladnosti z uredbo o ekološki pridelavi iz člena 6(1) Delegirane uredbe Komisije (EU) 2021/2306 Zdravstveni pregledi rastlin uradni nadzor rastlin, rastlinskih proizvodov in drugih predmetov, da se preveri skladnost s pravili Unije o ukrepih varstva pred škodljivimi organizmi rastlin, ki se uporabljajo za navedeno blago SPS sanitarni in fitosanitarni Sanitarni in fitosanitarni uradni nadzor uradni nadzor, opravljen za preverjanje skladnosti s sanitarnimi in fitosanitarnimi pravili iz člena 1(2) uredbe o uradnem nadzoru

1. Uvod

Uredba (EU) 2018/848 (v nadaljnjem besedilu: uredba o ekološki pridelavi) vzpostavlja načela ekološke pridelave in določa pravila, ki veljajo za tako pridelavo, pripadajoče certificiranje in uporabo navedb pri označevanju in oglaševanju, ki se sklicujejo na ekološko pridelavo, pogoje in ukrepe za uvoz proizvodov z namenom dajanja v promet v Uniji kot ekoloških proizvodov ali proizvodov iz preusmeritve v Unijo ter pravila, ki veljajo za nadzor, vzpostavljen poleg tistega iz Uredbe (EU) 2017/625 (v nadaljnjem besedilu: uredba o uradnem nadzoru). Uredba o ekološki pridelavi se je začela uporabljati 1. januarja 2022.

V skladu s členom 45(5) uredbe o ekološki pridelavi se skladnost s pogoji in ukrepi za uvoz ekoloških proizvodov in proizvodov iz preusmeritve iz navedene uredbe ugotovi na mejnih kontrolnih točkah v skladu s členom 47(1) uredbe o uradnem nadzoru. Hkrati Delegirana uredba (EU) 2021/2305 (9) določa nekatere kategorije ekoloških proizvodov in proizvodov iz preusmeritve, ki so izvzete iz uradnega nadzora na mejnih kontrolnih točkah v skladu s členom 48, točka (h), uredbe o uradnem nadzoru. Pristojni organi izvajajo uradni nadzor nad temi izvzetimi proizvodi na točkah sprostitve v prosti promet v državi članici, v kateri je pošiljka sproščena v prosti promet v Uniji (10).

Uredba o uradnem nadzoru vzpostavlja okvir za izvajanje uradnega nadzora in drugih uradnih dejavnosti za preverjanje pravilne uporabe zakonodaje Unije o agroživilski verigi. To vključuje uradni nadzor nad živalmi in blagom, ki vstopajo v Unijo iz tretjih držav. V zvezi s tem uredba o uradnem nadzoru določa dve različni ureditvi nadzora nad uvozom: ena se uporablja za živali in blago iz člena 47(1) uredbe o uradnem nadzoru, nad katerimi se izvaja obvezni uradni nadzor pri vstopu v Unijo na mejnih kontrolnih točkah, druga pa za živali in blago, nad katerimi se ne izvaja obvezni uradni nadzor na mejnih kontrolnih točkah. Za živali in blago, nad katerimi se ne izvaja obvezni uradni nadzor na mejnih kontrolnih točkah, je treba nadzor nad uvozom izvajati na primernih mestih na carinskem območju Unije, in sicer redno, na podlagi tveganja in ustrezno pogosto v skladu s členi 44 do 46 uredbe o uradnem nadzoru. Nasprotno je treba pri pošiljkah živali in blaga, nad katerimi se izvaja uradni nazor na mejnih kontrolnih točkah, izvesti popoln dokumentacijski pregled ter usklajeno pogosto identifikacijski in fizični pregled. Navedeni nadzor je treba izvesti v skladu s posebnimi postopki, podrobno opisanimi v členih 47 do 64 uredbe o uradnem nadzoru ter v delegiranih in izvedbenih aktih, sprejetih v skladu z navedenimi določbami.

Nadzor nad uvozom pošiljk živil in krme neživalskega izvora ter rastlin, rastlinskih proizvodov in drugih predmetov, nad katerimi se izvaja obvezni uradni nadzor na mejnih kontrolnih točkah in so namenjeni dajanju v promet v Uniji kot ekološki proizvodi ali proizvodi iz preusmeritve, se lahko pod pogoji iz Delegirane uredbe (EU) 2019/2123, kot je bila spremenjena z Delegirano uredbo (EU) 2021/2305, izvaja na kontrolnih točkah, ki niso mejne kontrolne točke. Poleg tega lahko pristojni organi mejnih kontrolnih točk v skladu z Delegirano uredbo (EU) 2019/2124, kot je bila spremenjena, odobrijo nadaljnji prevoz do končnega namembnega kraja, preden so na voljo rezultati laboratorijskih analiz in testov pošiljk blaga neživalskega izvora, tudi kadar so navedeno blago ekološki proizvodi ali proizvodi iz preusmeritve, nad katerimi se izvaja uradni nadzor na mejnih kontrolnih točkah.

Države članice so odgovorne za določitev mejnih kontrolnih točk in kontrolnih točk, na katerih se izvajajo ekološki pregledi (11), ter za opredelitev in registracijo točk sprostitve v prosti promet v sistemu TRACES (12).

Poleg navedenih pravil o nadzoru nad uvozom so v Delegirani uredbi (EU) 2021/2306 (13) določena pravila o uradnem nadzoru proizvodov, ki vstopajo v Unijo iz tretjih držav in so namenjeni dajanju v promet v Uniji kot ekološki proizvodi ali proizvodi iz preusmeritve, ki zajemajo proizvode, za katere velja uradni nadzor na mejnih kontrolnih točkah, in proizvode, izvzete iz uradnega nadzora na mejnih kontrolnih točkah.

Izvedbena uredba (EU) 2021/2307 (14) določa pravila o izjavah in sporočilih uvoznikov, izvajalcev dejavnosti, odgovornih za pošiljko, prvih prejemnikov in prejemnikov za uvoz proizvodov iz tretjih držav z namenom dajanja navedenih proizvodov v promet v Uniji kot ekoloških proizvodov ali proizvodov iz preusmeritve ter uradnih obvestilih pristojnih organov držav članic o sumu na neskladje ali potrjenem neskladju pošiljk.

Namen tega dokumenta z vprašanji in odgovori je zagotoviti smernice za izvajanje zgoraj navedenih pravil o nadzoru nad uvozom proizvodov, namenjenih dajanju v promet v Uniji kot ekološki proizvodi ali proizvodi iz preusmeritve. V njih je opredeljeno, kako Komisija razume navedena pravila in kako meni, da bi jih bilo treba uporabljati.

2. Skupna pravila

2.1 Prenos nalog uradnega nadzora na izvajalce nadzora

Ali imajo pristojni organi možnost, da nekatere naloge uradnega nadzora v zvezi z ekološkimi proizvodi in označevanjem ekoloških proizvodov, kot je vzorčenje, prenesejo na zasebne izvajalce nadzora?

Da, pod nekaterimi pogoji. Pogoji za prenos takih nalog so določeni v členu 40 uredbe o ekološki pridelavi. Ti pogoji se uporabljajo poleg poglavja III naslova II uredbe o uradnem nadzoru (glej člen 40(1) uredbe o ekološki pridelavi).

Vendar je v členu 40(4) uredbe o ekološki pridelavi naveden seznam nalog uradnega nadzora in nalog v zvezi z drugimi uradnimi dejavnostmi, ki jih pristojni organi ne morejo prenesti na izvajalce nadzora. Zlasti se v členu 40(4), točka (d), uredbe o ekološki pridelavi zahteva, da pristojni organi ne prenesejo „ocene verjetnosti za neskladje z določbami iz te uredbe“, s katero se določi pogostost fizičnih pregledov. To ne izključuje prenosa nekaterih nalog nadzora, kot je med drugim vzorčenje, če je ta prenos v skladu s členom 40 uredbe o ekološki pridelavi in poglavjem III naslova II (člen 28 in naslednji) uredbe o uradnem nadzoru.

2.2 Imenovanje več kot enega pristojnega organa za ekološke preglede ob uvozu

Ali lahko države članice določijo različne pristojne organe za izvajanje ekoloških pregledov ob uvozu proizvodov rastlinskega izvora oziroma proizvodov živalskega izvora? Zlasti, ali je mogoče, da certifikate o kontrolnem pregledu za ekološke proizvode živalskega izvora potrdi pristojni organ, odgovoren za uradni nadzor nad proizvodi živalskega izvora, certifikate o kontrolnem pregledu za ekološke proizvode rastlinskega izvora pa drug pristojni organ?

Da. Pravila o nadzoru nad uvozom proizvodov, namenjenih dajanju v promet v Uniji kot ekoloških proizvodov ali proizvodov iz preusmeritve, ki se uporabljajo od 1. januarja 2022, ne vplivajo na možnost držav članic, da imenujejo različne pristojne organe, odgovorne za izvajanje ekoloških pregledov blaga živalskega izvora in potrjevanje s tem povezanih certifikatov o kontrolnem pregledu za tako blago oziroma za izvajanje ekoloških pregledov blaga rastlinskega izvora in potrjevanje s tem povezanih certifikatov o kontrolnem pregledu za tako blago. V zvezi s tem mora država članica v skladu s členom 4(2) uredbe o uradnem nadzoru, kadar na enem področju prenese pristojnost za organizacijo ali izvajanje uradnega nadzora ali drugih uradnih dejavnosti na več kot en pristojni organ na nacionalni, regionalni ali lokalni ravni, upoštevati nekatere zahteve iz navedene določbe za učinkovito in uspešno usklajevanje med vsemi vpletenimi organi ter doslednost in učinkovitost uradnega nadzora.

2.3 Pošiljke, sestavljene iz blaga, ki se uvršča pod več oznak KN

Ali lahko ena pošiljka ekoloških proizvodov in proizvodov iz preusmeritve vsebuje blago, ki se uvršča pod več oznak kombinirane nomenklature (KN), v primeru blaga, nad katerim se izvaja fitosanitarni nadzor? Kako pa je s pošiljko ekološkega blaga, nad katerim se izvaja uradni nadzor na področju zdravja živali?

Odgovor se razlikuje za ekološke proizvode in proizvode iz preusmeritve, za katere velja uradni nadzor na mejnih kontrolnih točkah, ter za ekološke proizvode in proizvode iz preusmeritve, ki so izvzeti iz uradnega nadzora na mejnih kontrolnih točkah.

Za ekološke proizvode in proizvode iz preusmeritve, za katere velja uradni nadzor na mejnih kontrolnih točkah, za proizvode, za katere veljajo ukrepi varstva pred škodljivimi organizmi rastlin (fitosanitarni nadzor) iz člena 1(2), točka (g), uredbe o uradnem nadzoru, so dovoljene „mešane“ pošiljke, tj. pošiljke, sestavljene iz proizvodov, ki se uvrščajo pod različne oznake KN (15).

Nasprotno za druge kategorije blaga, na primer za blago, za katerega velja uradni nadzor na področju zdravja živali, mešane pošiljke niso dovoljene.

Opozoriti je treba, da se lahko za namene Delegirane uredbe (EU) 2021/2306 kot ena pošiljka obravnava več posod ali serij, če zanje velja enotni certifikat o kontrolnem pregledu, se prevažajo z istim prevoznim sredstvom, so uvožene iz iste tretje države in so iste vrste, istega razreda ali istega opisa. V teh okoliščinah so zadevne posode ali serije, za katere velja enotni certifikat o kontrolnem pregledu, zajete v istem SZVD.

V primeru ekoloških proizvodov in proizvodov iz preusmeritve, ki so izvzeti iz uradnega nadzora na mejnih kontrolnih točkah, so t. i. „mešane“ pošiljke dovoljene za vse kategorije izvzetega blaga (16).

2.4 Sestava pošiljk

Ali je lahko pošiljka rastlin, rastlinskih proizvodov in drugih predmetov delno sestavljena iz ekoloških proizvodov, za katere velja uradni nadzor na mejnih kontrolnih točkah, delno pa iz ekoloških proizvodov, ki so izvzeti iz uradnega nadzora na mejnih kontrolnih točkah?

Ne. Pošiljke bi morale biti sestavljene iz rastlin, rastlinskih proizvodov in drugih predmetov, za katere velja uradni nadzor na mejnih kontrolnih točkah (na podlagi člena 45(5) uredbe o ekološki pridelavi), ali iz rastlin, rastlinskih proizvodov in drugih predmetov, ki so izvzeti iz takega uradnega nadzora na mejnih kontrolnih točkah. Razlog za to je, da je treba za vsako pošiljko izdati certifikat o kontrolnem pregledu in v polju 10 certifikata o kontrolnem pregledu (Priloga, del I, k Delegirani uredbi (EU) 2021/2306) navesti, ali za pošiljko velja uradni nadzor na mejni kontrolni točki ali na točki sprostitve v prosti promet.

2.5 Predhodno uradno obvestilo o prispetju

Kako bi bilo treba organizirati predhodno uradno obvestilo o prispetju pošiljk ekoloških proizvodov in proizvodov iz preusmeritve za proizvode, za katere velja uradni nadzor na mejni kontrolni točki, in za proizvode, za katere velja uradni nadzor na točki sprostitve v prosti promet?

Uvoznik ali po potrebi izvajalec dejavnosti, odgovoren za pošiljko (17), mora z izpolnitvijo polja 20 v certifikatu o kontrolnem pregledu (18) predhodno obvestiti o prispetju pošiljke na mejno kontrolno točko ali točko sprostitve v prosti promet.

Poleg tega mora izvajalec dejavnosti, odgovoren za pošiljko, za ekološke proizvode in proizvode iz preusmeritve, za katere velja uradni nadzor na mejni kontrolni točki, pristojne organe mejne kontrolne točke vnaprej uradno obvestiti o prispetju take pošiljke (19), tako da v sistemu TRACES izpolni in predloži ustrezen SZVD (20) ter v polju I.10 navedenega SZVD navede predvideni datum in čas prispetja na mejno kontrolno točko (21). Ker namerava izvajalec dejavnosti te proizvode dati v promet v Uniji kot ekološke proizvode ali proizvode iz preusmeritve, mora v polju I.31 dela I SZVD v sistemu TRACES izbrati vrsto proizvoda „Ekološki“ (22). Poleg tega mora izvajalec dejavnosti v SZVD vnesti povezavo na certifikat o kontrolnem pregledu.

Za vse kategorije ekoloških proizvodov in proizvodov iz preusmeritve je treba zgoraj navedeno predhodno obvestilo načeloma poslati vsaj en delovni dan pred predvidenim prispetjem pošiljke (23). Kadar logistične omejitve preprečujejo upoštevanje roka, veljajo odstopanja v skladu z Izvedbeno uredbo Komisije (EU) 2019/1013.

2.6 Organ, odgovoren za potrditev certifikata o kontrolnem pregledu. Carinski organi

Ali je za potrditev certifikata o kontrolnem pregledu odgovoren pristojni organ mejne kontrolne točke ali točke sprostitve v prosti promet, navedene v polju 10 certifikata o kontrolnem pregledu? Ali je to isti organ, ki mu je treba predložiti carinsko deklaracijo?

Polje 10 certifikata o kontrolnem pregledu se nanaša na mejno kontrolno točko ali pristojni organ točke sprostitve v prosti promet, kjer potekata preverjanje in potrjevanje certifikata o kontrolnem pregledu. Kadar se pošiljka prepelje na kontrolno točko, ki ni mejna kontrolna točka za ekološke identifikacijske in fizične preglede (24), pristojni organ kontrolne točke potrdi certifikat o kontrolnem pregledu (25).

Ni nujno, da so mejne kontrolne točke, kontrolne točke in točke sprostitve v prosti promet kraj, kjer se predloži carinska deklaracija. Države članice morajo določiti pristojne organe, odgovorne za izvajanje ekoloških pregledov (26). Če država članica za izvajanje ekoloških pregledov pooblasti carinske organe, so taki organi odgovorni za potrditev certifikata o kontrolnem pregledu.

2.7 Veljavni carinski postopki. Področje uporabe določb o posebnih carinskih postopkih

Člen 7(1) in (2) Delegirane uredbe (EU) 2021/2306 se nanaša na carinsko skladiščenje in aktivno oplemenitenje. Ali so dovoljeni drugi carinski postopki?

Da, carinski zakonik Unije (Uredba (EU) št. 952/2013Evropskega parlamenta in Sveta (27) se uporablja za ekološko blago, vključno z določbami o posebnih carinskih postopkih. Delegirana uredba (EU) 2021/2306 določa dodatne posebne določbe samo za carinsko skladiščenje in aktivno oplemenitenje za ekološke proizvode.

V zvezi s tem se zahteva po prvem in drugem preverjanju iz člena 7(1) in (2) Delegirane uredbe (EU) 2021/2306 uporablja samo, kadar je pošiljka dana v posebni carinski postopek carinskega skladiščenja ali aktivnega oplemenitenja zaradi ene od priprav iz člena 7(1), drugi pododstavek, točki (a) in (b), Delegirane uredbe (EU) 2021/2306. Nasprotno je treba, če je pošiljka na primer dana v postopek carinskega skladiščenja za hrambo, certifikat o kontrolnem pregledu potrditi po enem preverjanju, kot je določeno v členu 6 Delegirane uredbe (EU) 2021/2306, za proizvode, za katere velja uradni nadzor na mejni kontrolni točki, pa se lahko SZVD potrdi kot sprejemljiv za notranji trg šele po potrditvi certifikata o kontrolnem pregledu (28).

2.8 Kraj drugega preverjanja iz člena 7(2) Delegirane uredbe (EU) 2021/2306

Ali se lahko preverjanje skladnosti s pravili za ekološke proizvode in proizvode iz preusmeritve (pred vnosom pošiljke v postopek carinskega skladiščenja ali aktivnega oplemenitenja zaradi priprav iz člena 7(1) Delegirane uredbe (EU) 2021/2306) izvede v eni državi članici, preverjanje in potrditev certifikata o kontrolnem pregledu po odstranitvi pošiljke iz postopka carinskega skladiščenja ali aktivnega oplemenitenja pa se izvedeta v drugi državi članici?

Ne. Polja 23, 25, 29 in 30 certifikata o kontrolnem pregledu mora v isti državi članici izpolniti pristojni organ mejne kontrolne točke ali točke sprostitve v prosti promet, navedene v polju 10 certifikata o kontrolnem pregledu.

Če so torej polja, ki se nanašajo na carinsko skladiščenje in aktivno oplemenitenje, izpolnjena v polju 23 certifikata o kontrolnem pregledu, pristojni organ mejne kontrolne točke ne sme odobriti prevoza na kontrolno točko.

2.9 Prevzem pošiljke s strani prvega prejemnika

Ali mora prvi prejemnik fizično prevzeti pošiljko?

Da. Kot je navedeno v opombah za izpolnitev certifikata o kontrolnem pregledu, mora polje 31 izpolniti prvi prejemnik ob prevzemu proizvodov in po opravljenih potrebnih pregledih (29).

2.10 Področje uporabe zahtev za certificiranje v skladu s pravili o ekološki pridelavi. Skladišča in prostori, ki se uporabljajo za posebne carinske postopke

Ali je potrebno certificiranje skladišč ali prostorov, v katerih potekajo posebni carinski postopki?

V skladu s členom 35(1) uredbe o ekološki pridelavi pristojni organi ali, kadar je ustrezno, nadzorni organi ali izvajalci nadzora izvajalcu dejavnosti izdajo certifikat, da je dejavnost, priglašena v skladu s členom 34(1) uredbe o ekološki pridelavi, v skladu z navedeno uredbo. Torej so certificirani izvajalci dejavnosti, ne pa kraji, v katerih se izvajajo dejavnosti. Uvozniki so certificirani izvajalci dejavnosti. Uvozniki so odgovorni tudi za zagotovitev, da so postopki, ki se izvajajo med posebnimi carinskimi postopki, v skladu z uredbo o ekološki pridelavi.

2.11 Uporaba poglavja IV „Vzorčenje, analize, preskusi in diagnosticiranje“ iz naslova II uredbe o uradnem nadzoru za ekološke preglede ob uvozu

Ali se pravila iz poglavja IV „Vzorčenje, analize, preskusi in diagnosticiranje“ iz naslova II uredbe o uradnem nadzoru uporabljajo pri izvajanju analiz ekoloških pošiljk v laboratoriju?

Da, uredba o uradnem nadzoru, vključno s poglavjem IV naslova II, se uporablja za izvajanje uradnega nadzora, s katerim se preverja skladnost s pravili, ne glede na to, ali so določena na ravni Unije ali jih določijo države članice za uporabo zakonodaje Unije na področju ekološke pridelave in označevanja ekoloških proizvodov (člen 1(2), točka (i), uredbe o uradnem nadzoru), tudi kadar se te zahteve uporabljajo za živali in blago, ki vstopajo v Unijo (30).

2.12 Sklic na certifikat o kontrolnem pregledu v carinski deklaraciji

Ali je za to, da carinski organi vedo, ali so proizvodi ekološki ali ne, potreben sklic na certifikat o kontrolnem pregledu v carinski deklaraciji v vsaki fazi carinskega gibanja (tj. tudi pri aktivnem oplemenitenju ali carinskem skladiščenju)?

V primeru aktivnega oplemenitenja ali carinskega skladiščenja v skladu s členom 7(1) Delegirane uredbe (EU) 2021/2306 mora uvoznik v polju 23 certifikata o kontrolnem pregledu navesti referenčno številko carinske deklaracije, s katero je bilo blago prijavljeno za postopek carinskega skladiščenja ali aktivnega oplemenitenja. Prav tako je primerno navesti sklic na certifikat o kontrolnem pregledu v ustrezni carinski deklaraciji na tej posebni točki carinskega gibanja.

Za sprostitev v prosti promet mora uvoznik sporočiti številko certifikata o kontrolnem pregledu v carinski deklaraciji (31).

2.13 Kako lahko carina avtomatizira preverjanje certifikatov o kontrolnem pregledu in izpiskov certifikatov o kontrolnem pregledu?

Carinski organi lahko pridobijo certifikate o kontrolnem pregledu ali izpiske certifikatov o kontrolnem pregledu z uporabo povezave med sistemom TRACES in carinskim sistemom enotnega okenca za izmenjavo potrdil (EU CSW-CERTEX), ki je osrednji sestavni del okolja enotnega okenca za carino (32). Ta povezava podpira možnost, da carina iz sistema TRACES pridobi certifikat o kontrolnem pregledu ali izpisek certifikata o kontrolnem pregledu v strukturirani in človeku berljivi obliki (PDF), kar omogoča avtomatizirano preverjanje podatkov v certifikatu o kontrolnem pregledu glede na podatke, navedene v carinski deklaraciji. Poleg tega ima sistem EU CSW-CERTEX funkcijo upravljanja količin, ki carinskim organom omogoča, da poročajo o uporabi certifikata o kontrolnem pregledu ali izpiska certifikata o kontrolnem pregledu. Taka evidenca upravljanja količin je prikazana v sistemu TRACES, pristojnim organom in gospodarskim subjektom pa je na voljo v pogledu „PDF Quantity Management“. Gre za napredno možnost tiskanja v sistemu TRACES, ki omogoča prikaz količine pošiljke, ki je bila carinjena, in ustreznih podrobnosti (referenčna številka carinskega dokumenta, carinjena količina, preostala količina itd.).

Ker povezava s sistemom EU CSW-CERTEX za carinske organe držav članic trenutno ni obvezna, bodo v sistemu TRACES vidne samo evidence upravljanja količin tistih držav članic, ki so se odločile za povezavo s sistemom EU CSW-CERTEX. V predlogu Komisije za uredbo o vzpostavitvi okolja enotnega okenca za carino in spremembi Uredbe (EU) št. 952/2013 (33) je predlagan datum v letu 2025, do katerega se morajo države članice povezati s sistemom EU CSW-CERTEX. Pričakuje se, da bo predlog sprejet in objavljen v Uradnem listu do konca leta 2022.

3. Ekološki proizvodi in proizvodi iz preusmeritve, za katere velja uradni nadzor na mejnih kontrolnih točkah

3.1 Kategorije proizvodov, za katere velja uradni nadzor na mejnih kontrolnih točkah, označene s pripadajočimi oznakami KN (pozitivni seznami)

Za katere kategorije ekoloških proizvodov in proizvodov iz preusmeritve, označene s pripadajočimi oznakami KN, velja uradni nadzor na mejnih kontrolnih točkah (pozitivni seznami)?

Kategorije ekoloških proizvodov in proizvodov iz preusmeritve, za katere velja uradni nadzor na mejnih kontrolnih točkah, so tiste kategorije živali in blaga, za katere velja sanitarni in fitosanitarni uradni nadzor in so naštete v členu 47(1) uredbe o uradnem nadzoru.

V preglednici 1 je naštetih nekaj primerov.

Preglednica 1

Člen Seznam Opombe 47(1), točki (a) in (b), uredbe o uradnem nadzoru Priloga k Izvedbeni uredbi (EU) 2021/632 Seznami živali, proizvodov živalskega izvora, zarodnega materiala, živalskih stranskih proizvodov in pridobljenih proizvodov, sestavljenih proizvodov ter sena in slame, za katere velja uradni nadzor na mejnih kontrolnih točkah, z navedbo pripadajočih oznak KN. 47(1), točka (c), uredbe o uradnem nadzoru Priloga XI, del A, k Izvedbeni uredbi (EU) 2019/2072 Seznam rastlin, rastlinskih proizvodov in drugih predmetov ter ustreznih tretjih držav porekla ali odpreme, za vnos katerih na ozemlje Unije se zahteva fitosanitarno spričevalo, kot je navedeno v členu 72(1) Uredbe (EU) 2016/2031. Priloga XII k Izvedbeni uredbi (EU) 2019/2072 Seznam rastlin, rastlinskih proizvodov in drugih predmetov, za vnos katerih na nekatera varovana območja iz nekaterih tretjih držav porekla ali odpreme se zahteva fitosanitarno spričevalo. 47(1), točki (d) in (e), uredbe o uradnem nadzoru Prilogi I in II k Izvedbeni uredbi (EU) 2019/1793 Priloga I – Živila in krma neživalskega izvora iz nekaterih tretjih držav, za katere velja začasno povečanje uradnega nadzora na mejnih kontrolnih točkah in kontrolnih točkah, z navedbo pripadajočih oznak KN. Priloga II – Živila in krma iz nekaterih tretjih držav, za katere veljajo posebni pogoji za vstop v Unijo zaradi tveganja onesnaženja z mikotoksini, vključno z aflatoksini, ostanki pesticidov, pentaklorofenolom in dioksini ter tveganja mikrobiološke kontaminacije. Izvedbeni sklep Komisije 2011/884/EU Izredni ukrepi glede nedovoljenega gensko spremenjenega riža v riževih proizvodih s poreklom iz Kitajske Priloga I – Seznam proizvodov. Izvedbena uredba Komisije (EU) 2021/1533 o uvedbi posebnih pogojev za uvoz krme in živil, ki izvirajo iz Japonske ali so od tam odpremljeni, po nesreči v jedrski elektrarni Fukušima ter o razveljavitvi Izvedbene uredbe (EU) 2016/6 Živila in krma iz člena 4(1) Izvedbene uredbe (EU) 2021/1533. Izvedbena uredba Komisije (EU) 2020/1158 o pogojih, ki urejajo uvoz živil in krme, ki izvirajo iz tretjih držav, po nesreči v jedrski elektrarni Černobil Proizvodi iz Priloge II s sklicem na ustrezno oznako KN iz tretjih držav iz Priloge I. Ukrepi v nujnih primerih za zdravje rastlin iz člena 47(1), točka (e), uredbe o uradnem nadzoru Neizčrpen seznam nujnih uvoznih ukrepov EU za škodljivce je na voljo na spletnem mestu Evropske komisije (34).

3.2 Določitev in seznami mejnih kontrolnih točk in kontrolnih točk za uradni nadzor proizvodov, ki so namenjeni dajanju v promet kot ekološki proizvodi ali proizvodi iz preusmeritve

3.2.1 Določitev mejnih kontrolnih točk in registracija v sistemu TRACES

Ali morajo države članice določiti mejne kontrolne točke za uradni nadzor ekoloških proizvodov in proizvodov iz preusmeritve?

Da. Države članice morajo v skladu s členom 45(5) uredbe o ekološki pridelavi določiti mejne kontrolne točke za izvajanje uradnega nadzora ekoloških proizvodov in proizvodov iz preusmeritve, za katere velja uradni nadzor na mejnih kontrolnih točkah (35).

Če nameravajo države članice za izvajanje uradnega nadzora ekoloških proizvodov in proizvodov iz preusmeritve uporabljati obstoječe mejne kontrolne točke, morajo Komisijo obvestiti o taki razširitvi obsega določitve mejnih kontrolnih točk na ekološke proizvode in proizvode iz preusmeritve (36) ter navesti, ali to pomeni spremembo infrastrukture mejnih kontrolnih točk. V ta namen so nacionalni pristojni organi pozvani, naj uporabijo namensko predlogo za priglasitev mejnih kontrolnih točk in izpolnjeni obrazec pošljejo na sante-consult-f4@ec.europa.eu in SANTE-IMPORT-CONTROLS@ec.europa.eu. Poleg tega so nacionalni pristojni organi pozvani, naj v primeru, da navedeno razširitev obsega določitve mejnih kontrolnih točk spremlja sprememba infrastrukture mejnih kontrolnih točk, izpolnijo ustrezne dele preglednice za oceno mejnih kontrolnih točk in izpolnjeni obrazec pošljejo na naslov sante-consult-f4@ec.europa.eu ter tako Komisiji olajšajo ocenjevanje.

Države članice morajo zagotoviti, da mejne kontrolne točke izpolnjujejo minimalne zahteve. Med drugim morajo države članice, kadar pristojni organ, odgovoren za sanitarni in fitosanitarni uradni nadzor živali in blaga iz člena 47(1) uredbe o uradnem nadzoru, ni pristojni organ za izvajanje pregledov ekoloških proizvodov in proizvodov iz preusmeritve, v skladu s členom 64(3), točka (a), uredbe o uradnem nadzoru zagotoviti, da imajo zadevne mejne kontrolne točke dovolj ustrezno usposobljenega osebja za izvajanje ekoloških pregledov. Poleg tega bi morale države članice zagotoviti, da se programi usposabljanja osebja mejnih kontrolnih točk posodobijo s posebnimi zahtevami glede uvoza živali in blaga, namenjenih dajanju v promet v Uniji kot ekološki proizvodi ali proizvodi iz preusmeritve.

Države članice morajo tudi zagotoviti, da so vzpostavljene ustrezne ureditve za pravilno obravnavo različnih kategorij živali in blaga ter preprečevanje tveganj, na primer zaradi navzkrižne kontaminacije (37). Kar zadeva zahtevo glede pravilne obravnave različnih kategorij živali in blaga, morajo države članice zagotoviti, da se ne glede na veljavne minimalne zahteve glede skupne uporabe objektov mejnih kontrolnih točk objekti, ki se uporabljajo za ekološke in neekološke (konvencionalne) proizvode, upravljajo tako, da se zagotovi identifikacija serij ter prepreči mešanje ali kontaminacija ekoloških proizvodov in proizvodov iz preusmeritve s proizvodi ali snovmi, ki niso v skladu s pravili ekološke pridelave. Ekološki proizvodi in proizvodi iz preusmeritve morajo biti vedno jasno prepoznavni. Kar zadeva živali, bi morale države članice zagotoviti, da se živali, kadar so pridržane, nastanijo, oskrbujejo ali zdravijo v ustreznih razmerah ter se krmijo z ustrezno ekološko krmo v skladu s Prilogo II, del II, točka 1.4.1(b), k uredbi o ekološki pridelavi (38).

V skladu s členom 45(5) uredbe o ekološki pridelavi, ki vsebuje sklic na člen 47(1) uredbe o uradnem nadzoru, se skladnost s pogoji in ukrepi za uvoz ekoloških proizvodov in proizvodov iz preusmeritve ugotovi na mejnih kontrolnih točkah. Vse ekološke preglede je zato treba opraviti na mejni kontrolni točki prvega prispetja skupaj s sanitarnim in fitosanitarnim uradnim nadzorom. Zato obstaja ena sama mejna kontrolna točka prvega prispetja in ni mogoče ločiti sanitarnega in fitosanitarnega uradnega nadzora od ekoloških pregledov z določitvijo različnih mejnih kontrolnih točk. Zato določitev mejne kontrolne točke samo za ekološke preglede ni mogoča. Nasprotno pa je mogoče določiti mejno kontrolno točko za uradni nadzor samo ene ali več kategorij živali in blaga iz člena 47(1) uredbe o uradnem nadzoru, ki so ekološki proizvodi ali proizvodi iz preusmeritve.

Ko Komisija obvesti državo članico, da lahko določi mejno kontrolno točko za ekološke preglede (39), bi morala država članica poslati seznam z določenimi mejnimi kontrolnimi točkami službam Komisije, pristojnim za sistem TRACES (40). Te službe bodo v sistemu TRACES zadevnim mejnim kontrolnim točkam dodelile področje za ekološke proizvode (41). Če ima mejna kontrolna točka v sistemu TRACES določena področja za ekološke proizvode, to uporabnikom pri pristojnem organu, ki so povezani z navedeno mejno kontrolno točko, omogoči pregledovanje in potrjevanje certifikatov o kontrolnem pregledu za ekološke pošiljke, ki spadajo v pristojnost navedene mejne kontrolne točke.

3.2.2 Določitev kontrolnih točk, ki niso mejne kontrolne točke, in registracija v sistemu TRACES

Ali morajo države članice določiti kontrolne točke za uradni nadzor ekoloških proizvodov in proizvodov iz preusmeritve?

Države članice lahko v skladu z Delegirano uredbo (EU) 2019/2123 (42) za izvajanje sanitarnih in fitosanitarnih ter ekoloških identifikacijskih in fizičnih pregledov nekaterih ekoloških proizvodov in proizvodov iz preusmeritve določijo kontrolne točke, ki niso mejne kontrolne točke (43).

Če nameravajo države članice v skladu z Delegirano uredbo (EU) 2019/2123 za namene izvajanja ekoloških identifikacijskih in fizičnih pregledov uporabljati obstoječe kontrolne točke, morajo ekološke proizvode in proizvode iz preusmeritve vključiti v obseg določitve navedenih kontrolnih točk (44).

Ker kontrolne točke neposredno upravljajo pristojni nacionalni organi, bi morale države članice izvesti tudi ustrezne (ročne) prilagoditve v sistemu TRACES, da bi svojim kontrolnim točkam dodelile ustrezne organe, ki imajo v sistemu TRACES določeno področje za ekološke proizvode. To bo kontrolnim točkam, katerih nadzorni organi imajo v sistemu TRACES določeno področje za ekološke proizvode, omogočilo, da so izbrane za izvajanje ekoloških pregledov.

3.2.3 Seznami mejnih kontrolnih točk in kontrolnih točk, ki niso mejne kontrolne točke

Kako bi bilo treba spremeniti sezname mejnih kontrolnih točk in kontrolnih točk, da bi se upoštevalo, da so ekološki proizvodi in proizvodi iz preusmeritve vključeni v obseg določitve?

Iz člena 53(2) in člena 60(1), točka (d), uredbe o uradnem nadzoru izhaja, da morajo države članice na seznam mejnih kontrolnih točk in kontrolnih točk za vsako mejno kontrolno točko in kontrolno točko vključiti kategorije živali in blaga iz člena 47(1) navedene uredbe, ki so vključene v obseg njene določitve. Države članice morajo v skladu s členom 7 Izvedbene uredbe (EU) 2019/1014 za navedene sezname mejnih kontrolnih točk in kontrolnih točk uporabiti obliko, določeno v Prilogi I k navedeni uredbi, ter okrajšave in specifikacije iz Priloge II k navedeni uredbi.

Trenutno v Prilogi II k Izvedbeni uredbi (EU) 2019/1014 niso določene nobene okrajšave za ekološke proizvode in proizvode iz preusmeritve. Vendar stolpec 7 oblike seznama mejnih kontrolnih točk in kontrolnih točk državam članicam omogoča, da vključijo dodatne specifikacije v zvezi z obsegom določitve, specifikacija „(1)“ pa državam članicam omogoča sklice na take dodatne specifikacije v stolpcu 7.

Glede na navedeno bi morale države članice za vsako mejno kontrolno točko in kontrolno točko, določeno za izvajanje uradnega nadzora nad ekološkimi proizvodi in proizvodi iz preusmeritve, v stolpec 7 seznamov mejnih kontrolnih točk in kontrolnih točk vključiti dodatne specifikacije, iz katerih je razvidno, da so taki proizvodi vključeni v obseg določitve. V ta namen bi morali za navedbo kategorij ekoloških proizvodov ali proizvodov iz preusmeritve, vključenih v obseg določitve, uporabljati okrajšave iz Priloge II k Izvedbeni uredbi (EU) 2019/1014 (na primer, vključno z ekološkimi proizvodi in proizvodi iz preusmeritve POA-HC in PNAO-HC).

Sezname mejnih kontrolnih točk bi bilo treba sporočiti službam Komisije, odgovornim za podporo v zvezi s sistemom TRACES, na spletni naslov sante-traces@ec.europa.eu, da se omogoči vključitev zadevnih mejnih kontrolnih točk v sistem TRACES. Kar zadeva kontrolne točke, bodo morale države članice v sistemu TRACES izvesti ročne prilagoditve (45).

3.3 Kraj uradnega nadzora nad ekološkimi proizvodi in proizvodi iz preusmeritve, za katere velja uradni nadzor na mejnih kontrolnih točkah

3.3.1 Uradni nadzor v oddaljenosti od mejne kontrolne točke

Kaj pomeni uradni nadzor, ki se izvaja v oddaljenosti od mejne kontrolne točke?

Upoštevati je treba dva primera.

Kar zadeva blago, za katero velja uradni nadzor na mejnih kontrolnih točkah, je Komisija v skladu s členom 53(1), točka (e), uredbe o uradnem nadzoru pooblaščena za sprejetje delegiranih aktov, ki določajo, v katerih primerih in v skladu s katerimi pogoji se lahko dokumentacijski pregled izvede v oddaljenosti od mejne kontrolne točke. Vendar je ta možnost omejena na pošiljke rastlin, rastlinskih proizvodov in drugih predmetov iz člena 47(1), točka (c), navedene uredbe. Poleg tega mora biti pošiljka fizično na mejni kontrolni točki kljub temu, da se dokumentacijski pregled izvede v oddaljenosti. Posebna pravila, ki urejajo naveden uradni nadzor, so določena v poglavju II Delegirane uredbe (EU) 2019/2123.

Kar zadeva blago, za katero velja uradni nadzor na mejnih kontrolnih točkah, razen rastlin, rastlinskih proizvodov in drugih predmetov iz člena 47(1), točka (c), uredbe o uradnem nadzoru (46), mora biti pošiljka prav tako fizično prisotna na mejni kontrolni točki, kot je določeno v členu 47(5) uredbe o uradnem nadzoru. V skladu s členom 49(1) uredbe o uradnem nadzoru pristojni organ izvede uradni nadzor, ki vključuje dokumentacijski pregled na mejni kontrolni točki, pri čemer uporabi vse razpoložljivo strokovno znanje.

3.3.2 Kraj dodatnega nadzora proizvodov s poreklom iz specifičnih tretjih držav

Ali se lahko dodatni nadzor ekoloških proizvodov s poreklom iz določenih tretjih držav izvede zunaj mejnih kontrolnih točk?

Komisija skupaj z državami članicami določi kategorije proizvodov s poreklom iz specifičnih tretjih držav, nad katerimi se mora izvajati dodatni nadzor v tretji državi v skladu s členom 8 Delegirane uredbe (EU) 2021/1698 in tudi ob vstopu v Unijo v skladu s členom 6(2) Delegirane uredbe (EU) 2021/2306 (47). Če proizvod spada v kategorije proizvodov, za katere velja uradni nadzor na mejni kontrolni točki ali kontrolni točki, se dodatni nadzor izvede na mejni kontrolni točki ali kontrolni točki. Za vse druge proizvode, ki so izvzeti iz uradnega nadzora na mejni kontrolni točki, se dodatni nadzor izvaja na točki sprostitve v prosti promet iz člena 4 Delegirane uredbe (EU) 2021/2305.

3.3.3 Uporaba pravil o nadaljnjem prevozu za ekološka živila in krmo neživalskega izvora

Zakaj v Delegirani uredbi (EU) 2019/2124, kot je bila spremenjena z Delegirano uredbo (EU) 2021/2305, ni sklicev na ekološka živila in krmo neživalskega izvora ali živila in krmo neživalskega izvora iz preusmeritve iz člena 47(1), točke (d) do (f), uredbe o uradnem nadzoru, za katere velja uradni nadzor na mejnih kontrolnih točkah na podlagi člena 45(5) uredbe o ekološki pridelavi?

Takega sklica ni treba vključiti, saj se Delegirana uredba (EU) 2019/2124 že uporablja za živila in krmo neživilskega izvora, za katera velja uradni nadzor na mejnih kontrolnih točkah, tudi kadar so taka živila in krma ekološka ali so proizvodi iz preusmeritve, za katere velja uradni nadzor na mejni kontrolni točki v skladu s členom 45(5) uredbe o ekološki pridelavi. To izhaja iz člena 1(1), točka (a)(iii), Delegirane uredbe 2019/2124, ki določa, da se določbe o nadaljnjem prevozu iz navedene uredbe uporabljajo za:

„(iii) živil[a] in krm[o] neživalskega izvora, za katere se uporabljajo ukrepi, določeni v aktih iz člena 47(1)(d), (e) in (f) Uredbe (EU) 2017/625;“.

V zvezi s tem ekološki proizvodi in proizvodi iz preusmeritve iz člena 45(5) uredbe o ekološki pridelavi spadajo v kategorije živali in blaga iz člena 47(1), točka (f), uredbe o uradnem nadzoru (48).

3.3.4 Postopek za prevoz na kontrolne točke za identifikacijske in fizične preglede, vključno z ekološkimi pregledi v obliki identifikacijskih in fizičnih pregledov

Ali lahko podrobno opišete postopek prevoza na kontrolne točke, ki niso mejne kontrolne točke, za identifikacijske in fizične preglede, v skladu z Delegirano uredbo (EU) 2019/2123?

Delegirana uredba (EU) 2019/2123, kot je bila spremenjena z Delegirano uredbo (EU) 2021/2305, zajema pošiljke živil in krme neživalskega izvora ter rastlin, rastlinskih proizvodov in drugih predmetov, ki so namenjeni dajanju v promet v Uniji kot ekološki proizvodi ali proizvodi iz preusmeritve in za katere velja uradni nadzor na mejnih kontrolnih točkah na podlagi člena 45(5) uredbe o ekološki pridelavi.

Pogoji za izvajanje ekoloških pregledov v obliki identifikacijskih in fizičnih pregledov na kontrolnih točkah so določeni v členu 2a Delegirane uredbe (EU) 2019/2123, kot je bila spremenjena z Delegirano uredbo (EU) 2021/2305. Zlasti lahko pristojni organ mejne kontrolne točke, odgovoren za ekološke preglede, tak prevoz odobri le, če pristojni organi mejne kontrolne točke, odgovorni za sanitarni in fitosanitarni uradni nadzor, v SZVD zabeležijo svoje pooblastilo za prevoz pošiljke do kontrolne točke za preglede varnosti živil in krme v obliki identifikacijskih in fizičnih pregledov ali za fitosanitarne preglede v obliki identifikacijskih in fizičnih pregledov (49).

Delovni proces za odobritev prevoza na kontrolno točko za ekološke identifikacijske in fizične preglede poteka prek certifikata o kontrolnem pregledu (polja 21, 22, 25, 26, 27 in 29 vzorca certifikata o kontrolnem pregledu iz Priloge k Delegirani uredbi (EU) 2021/2306). Nasprotno delovni proces za odobritev prevoza na kontrolno točko za identifikacijske in fizične varnostne preglede živil in krme (50) ali fitosanitarne identifikacijske in fizične preglede (51) poteka prek SZVD.

Če je prevoz na kontrolno točko odobren v SZVD in certifikatu o kontrolnem pregledu, se morajo ekološki identifikacijski in fizični pregledi ter sanitarni in fitosanitarni identifikacijski in fizični pregledi izvesti na isti kontrolni točki, ki mora biti določena za kategorijo blaga v pošiljki in mora biti v državi članici, v kateri se bo pošiljka sprostila v prosti promet (52).

Kar zadeva obvestilo o prevozu, ki ga pristojni organ, odgovoren za ekološke preglede na mejni kontrolni točki, pošlje organu, odgovornemu za ekološke preglede na kontrolni točki (53), v sistemu TRACES ni posebnega obvestila, ki bi se samodejno ustvarilo ob izpolnitvi polja 27 v certifikatu o kontrolnem pregledu. Ko je prevoz na kontrolno točko odobren (kontrolna točka je izbrana v polju 27 certifikata o kontrolnem pregledu), pa lahko pristojni organi, ki so navedeni kot odgovorni organi za kontrolno točko, certifikat o kontrolnem pregledu vidijo na svoji nadzorni plošči (kjer bodo prikazani vsi certifikati o kontrolnem pregledu na njihovem področju pristojnosti).

Če pristojni organi mejne kontrolne točke pošiljko izberejo za preglede varnosti živil in krme ali fitosanitarne preglede v obliki identifikacijskih in fizičnih pregledov ter ekološke preglede v obliki identifikacijskih in fizičnih pregledov, morajo pristojni organi mejne kontrolne točke za vse navedene preglede odobriti prevoz (54) (t. i popolna primerljivost).

Kar zadeva pošiljke živil in krme neživalskega izvora ali rastlin, rastlinskih proizvodov in drugih predmetov, namenjenih za dajanje v promet v Uniji kot ekološki proizvodi ali proizvodi iz preusmeritve, lahko pristojni organ mejne kontrolne točke, odgovoren za sanitarni in fitosanitarni uradni nadzor, odobri prevoz na kontrolno točko za identifikacijske in fizične preglede, da se preveri skladnost s sanitarnimi ali fitosanitarnimi pravili iz člena 1(2) uredbe o uradnem nadzoru, kot je primerno. V tem primeru se uporablja naslednje (glej tudi namensko shemo odločanja v Prilogi k temu dokumentu):

— pristojni organ mejne kontrolne točke, odgovoren za ekološko dokumentacijsko preverjanje, izvede navedene preglede in izpolni polje 25 certifikata o kontrolnem pregledu v zvezi z rezultati navedenih pregledov. V navedenem polju mora tudi navesti, ali je pošiljka izbrana za identifikacijske in fizične preglede;

— hkrati, če je pošiljka na mejni kontrolni točki izbrana za sanitarne in fitosanitarne identifikacijske in fizične preglede (obkljukani sta polji II.4 in II.5 ter po možnosti II.6 SZVD) in če namerava pristojni organ mejne kontrolne točke, odgovoren za sanitarni in fitosanitarni uradni nadzor, odobriti prevoz pošiljke na kontrolno točko za sanitarne in fitosanitarne identifikacijske in fizične preglede, navedeni pristojni organ odobri prevoz pošiljke na kontrolno točko, razen če: — je v polju 30 certifikata o kontrolnem pregledu obkljukan kvadratek „pošiljke ni mogoče sprostiti v prosti promet“ (55). To velja tudi, kadar iz polja 30 v certifikatu o kontrolnem pregledu izhaja, da dela pošiljke ni mogoče sprostiti v prosti promet (kot ekološke ali kot konvencionalne) (56). Če pošiljka ni izbrana za ekološke identifikacijske in fizične preglede v certifikatu o kontrolnem pregledu, mora pristojni organ, odgovoren za sanitarni in fitosanitarni uradni nadzor, počakati, da se odločitev zabeleži v polju 30 certifikata o kontrolnem pregledu. Če pa je pošiljka izbrana za ekološke identifikacijske in fizične preglede v certifikatu o kontrolnem pregledu, lahko pristojni organ, odgovoren za sanitarni in fitosanitarni uradni nadzor, prevoz odobri v SZVD, ne da bi čakal, da bo izpolnjeno polje 30 v certifikatu o kontrolnem pregledu. Poleg tega lahko pristojni organ, odgovoren za sanitarni in fitosanitarni uradni nadzor, odobri prevoz na kontrolno točko tudi, kadar rezultat dokumentacijskega pregleda v polju 25 ni zadovoljiv, če je v polju 30 certifikata o kontrolnem pregledu navedena odločitev, da se pošiljka lahko sprosti v prosti promet kot neekološka. V tem primeru bi moral biti še vedno mogoč prevoz na kontrolno točko za identifikacijske in fizične varnostne preglede živil in krme ali fitosanitarne identifikacijske in fizične preglede. Ni treba, da je kontrolna točka določena za ekološke preglede. Prevoz na kontrolno točko se izvede v skladu s pravili in postopki iz poglavja I Delegirane uredbe (EU) 2019/2123; ali — v certifikatu o kontrolnem pregledu je obkljukano polje o posebnih carinskih postopkih (57);

— če izvajalec dejavnosti ne zahteva prevoza na kontrolno točko, se lahko pristojni organi mejne kontrolne točke, odgovoren za sanitarni in fitosanitarni uradni nadzor, odloči, da se tak prevoz izvede, če izvajalec dejavnosti tej odločitvi ne nasprotuje (58);

— po odobritvi prevoza na kontrolno točko v poljih II.9 in II.18 SZVD mora izvajalec dejavnosti, odgovoren za pošiljko, izdati ločen (naknadni) SZVD v skladu s členom 2(1), točka (d), Delegirane uredbe (EU) 2019/2123. Izvajalec dejavnosti mora pri izdaji tega naknadnega SZVD izbrati vrsto proizvoda „Ekološki“ v polju I.31 tega SZVD in v ta naknadni SZVD vnesti povezavo na certifikat o kontrolnem pregledu; ter

— po opravljenih identifikacijskih in fizičnih pregledih na kontrolni točki pristojni organ kontrolne točke, ki je odgovoren za sanitarni in fitosanitarni uradni nadzor, zaključi ločeni (naknadni) SZVD. SZVD se lahko zaključi kot sprejemljiv za notranji trg šele po preverjanju certifikata o kontrolnem pregledu (prek povezave do certifikata o kontrolnem pregledu, ki je na voljo v SZVD) (59).

Primer – odločitev fitosanitarnega organa mejne kontrolne točke, da odobri prevoz na kontrolno točko za zdravstvene preglede rastlin ( delovni proces v SZVD ). Pošiljka agrumov iz Mehike, namenjenih dajanju v promet v Uniji kot ekološki proizvodi (v polju I.31 SZVD je izbrana vrsta proizvoda „Ekološki“ in v SZVD je vnesena povezava na certifikat o kontrolnem pregledu), se predloži v uradni nadzor na mejni kontrolni točki prvega prispetja v državo članico 1. Izvajalec dejavnosti, odgovoren za pošiljko, zaprosi za prevoz pošiljke na kontrolno točko za zdravstvene preglede rastlin v državi članici 2, če bi bila pošiljka izbrana za take preglede, in sicer tako, da v sistemu TRACES izpolni polje I.20 v delu I SZVD-PP. Velja naslednje: — v polju 10 certifikata o kontrolnem pregledu je treba navesti mejno kontrolno točko prvega prispetja (60); — izvajalec dejavnosti, odgovoren za pošiljko, mora v polju I.20 SZVD-PP v sistemu TRACES v delu, namenjenem „podatkom o nadzornih namembnih krajih za I.20“ navesti kontrolno točko, na kateri je treba opraviti zdravstvene preglede rastlin (61); — pristojni organ mejne kontrolne točke, ki je odgovoren za ekološke preglede, opravi ekološke dokumentacijske preglede in zabeleži rezultate teh pregledov v ustreznem delu polja 25 certifikata o kontrolnem pregledu. V polju 25 certifikata o kontrolnem pregledu navede tudi, ali je pošiljka izbrana za identifikacijske in fizične preglede. Ekološki dokumentacijski pregledi se izvedejo na mejni kontrolni točki; — pristojni organ mejne kontrolne točke, odgovoren za fitosanitarne preglede, opravi dokumentacijske preglede ter, če so ti pregledi zadovoljivi in če je bila pošiljka izbrana za fitosanitarne identifikacijske in fizične preglede na mejni kontrolni točki, lahko dovoli prevoz pošiljke na kontrolno točko za zdravstvene preglede rastlin v državi članici 2 (62) , tako da izpolni polji II.9 in II.18 v prvem SZVD-PP v sistemu TRACES. Če izvajalec dejavnosti ne zaprosi za prevoz na kontrolno točko, se lahko pristojni organ mejne kontrolne točke odloči, da se tak prevoz izvede, če izvajalec dejavnosti temu ne nasprotuje (63) . Vendar mora pristojni organ pred odobritvijo prevoza prek SZVD preveriti certifikat o kontrolnem pregledu (prek povezave, ki je na voljo v SZVD) in zavrniti prevoz, če je v polju 30 certifikata o kontrolnem pregledu obkljukan kvadratek „pošiljke ni mogoče sprostiti v prosti promet“. To velja tudi, kadar iz polja 30 v certifikatu o kontrolnem pregledu izhaja, da dela pošiljke ni mogoče sprostiti (kot ekološke ali kot konvencionalne) (64) . To velja tudi, če je v certifikatu o kontrolnem pregledu obkljukano polje 23 o posebnih carinskih postopkih (65); — kadar je pošiljka izbrana za ekološki identifikacijski in fizični pregled, mora pristojni organ mejne kontrolne točke, ki je odgovoren za ekološke preglede, odobriti prevoz na isto kontrolno točko, kot je navedena v SZVD (glej namensko shemo odločanja za organ, odgovoren za ekološke preglede, v Prilogi k temu dokumentu); — izvajalec dejavnosti, odgovoren za pošiljko, mora po odobritvi prevoza v SZVD izdati ločen (naknadni) SZVD iz člena 2(1), točka (d), Delegirane uredbe (EU) 2019/2123, izbrati vrsto proizvoda „Ekološki“ v polju I.31 navedenega SZVD in v navedeni naknadni SZVD vnesti povezavo na certifikat o kontrolnem pregledu ter — pristojni organ kontrolne točke, odgovoren za fitosanitarne preglede, zaključi ločeni (naknadni) SZVD iz člena 2(1), točka (d), Delegirane uredbe (EU) 2019/2123. Ta SZVD se lahko zaključi kot sprejemljiv za notranji trg šele po preverjanju potrjenega certifikata o kontrolnem pregledu (prek povezave do certifikata o kontrolnem pregledu, ki je na voljo v tem naknadnem SZVD).

Primer Za delovni proces pristojnega organa mejne kontrolne točke, odgovornega za ekološke preglede v zvezi z odobritvijo prevoza na kontrolno točko v certifikatu o kontrolnem pregledu za ekološke identifikacijske in fizične preglede, glej namensko shemo odločanja v Prilogi k temu dokumentu.

V zvezi s tem glej tudi: — shemo odločanja za pristojni organ mejne kontrolne točke, odgovoren za sanitarni in fitosanitarni uradni nadzor v zvezi z odobritvijo prevoza na kontrolno točko prek SZVD za sanitarne in fitosanitarne identifikacijske in fizične preglede v Prilogi k temu dokumentu ter — shemo odločanja za organ mejne kontrolne točke, odgovoren za ekološke preglede za odobritev prevoza na kontrolno točko v certifikatu o kontrolnem pregledu za ekološke identifikacijske in fizične preglede v Prilogi k temu dokumentu.

3.3.5 Postopek za nadaljnji prevoz v končni namembni kraj, preden so na voljo rezultati laboratorijskih analiz

Ali lahko podrobno opišete postopek, povezan z nadaljnjim prevozom v končni namembni kraj, preden so na voljo rezultati fizičnih pregledov, v skladu z Delegirano uredbo (EU) 2019/2124?

Delegirana uredba Komisije (EU) 2019/2124 zajema rastline, rastlinske proizvode in druge predmete ter živila in krmo neživalskega izvora, za katere velja uradni nadzor na mejnih kontrolnih točkah, tudi kadar so namenjeni dajanju v promet v Uniji kot ekološki proizvodi ali proizvodi iz preusmeritve. Tak prevoz v objekte za nadaljnji prevoz lahko na primer zadeva naslednja živila in krmo neživalskega izvora, namenjena dajanju v promet v Uniji kot ekološki proizvodi ali proizvodi iz preusmeritve: riž in riževe proizvode iz Kitajske v skladu z Izvedbenim sklepom 2011/884/EU; proizvode, navedene v prilogah I in II k Izvedbeni uredbi (EU) 2019/1793.

Delegirana uredba (EU) 2019/2124 se ne uporablja za proizvode živalskega izvora.

Primeri in pogoji, pod katerimi se lahko odobri nadaljnji prevoz, vključno s postopki, ki jih je treba upoštevati, so določeni v členih 3 do 10 poglavja II Delegirane uredbe (EU) 2019/2124.

„[N]adaljnji prevoz“ je v členu 2(4) Delegirane uredbe (EU) 2019/2124 opredeljen kot „premik pošiljk blaga od mejne kontrolne točke do njihovega končnega namembnega kraja v Uniji, preden so na voljo rezultati laboratorijskih analiz in testov“.

Pogoji za odobritev nadaljnjega prevoza so določeni v členu 4 Delegirane uredbe (EU) 2019/2124. Pristojni organi mejne kontrolne točke vnosa v Unijo lahko odobrijo nadaljnji prevoz pošiljk, če so izpolnjeni naslednji pogoji: rezultati dokumentacijskih pregledov, identifikacijskih pregledov in fizičnih pregledov – razen laboratorijskih analiz in testov v okviru teh fizičnih pregledov –, izvedenih na mejni kontrolni točki, so zadovoljivi (a); izvajalec dejavnosti, odgovoren za pošiljko, je zaprosil za nadaljnji prevoz (b).

Izvajalec dejavnosti, odgovoren za pošiljko, lahko zaprosi za nadaljnji prevoz, če je pošiljka na mejni kontrolni točki izbrana za laboratorijske teste. V primeru pošiljk ekoloških proizvodov in proizvodov iz preusmeritve so mogoči naslednji primeri nadaljnjega prevoza:

— preden so na voljo le rezultati sanitarnih in fitosanitarnih laboratorijskih testov; v tem primeru je bila pošiljka izbrana le za sanitarne in fitosanitarne laboratorijske teste (obkljukano je polje II.6 SZVD), ne pa tudi za ekološke laboratorijske teste (ustrezni del o laboratorijskem testu v polju 29 certifikata o kontrolnem pregledu ni obkljukan); ali

— preden so na voljo rezultati sanitarnih in fitosanitarnih ter ekoloških laboratorijskih testov; v tem primeru je bila pošiljka izbrana za sanitarne in fitosanitarne laboratorijske teste ter ekološke laboratorijske teste. Delovni proces za odobritev nadaljnjega prevoza se izvaja prek SZVD, pristojni organi mejne kontrolne točke, odgovorni za sanitarni in fitosanitarni uradni nadzor oziroma ekološke preglede, pa morajo sodelovati v ta namen.

Nasprotno v sistemu TRACES ni mogoče odobriti nadaljnjega prevoza prek SZVD, če je bila pošiljka izbrana le za ekološke laboratorijske teste (v nasprotju s sanitarnimi in fitosanitarnimi laboratorijskimi testi). Dejansko mora nadaljnji prevoz v SZVD odobriti pristojni organ, taka odobritev pa je mogoča le, če so obkljukana polja II.4 do II.6 SZVD.

Če pristojni organ mejne kontrolne točke odobri nadaljnji prevoz v zgoraj opisanih primerih, bi se moral prevoz do objektov za nadaljnji prevoz opraviti pred potrditvijo certifikata o kontrolnem pregledu in/ali zaključkom SZVD. Certifikat o kontrolnem pregledu se lahko potrdi šele, ko so na voljo rezultati laboratorijskih analiz v okviru ekoloških pregledov.

Ko pristojni organi mejne kontrolne točke odobrijo nadaljnji prevoz, mora izvajalec dejavnosti, odgovoren za pošiljko, izdati ločen SZVD v skladu s členom 5 Delegirane uredbe (EU) 2019/2124. Izvajalec dejavnosti mora izbrati vrsto proizvoda „Ekološki“ v polju I.31 tega ločenega (naknadnega) SZVD in v navedeni SZVD vnesti povezavo na certifikat o kontrolnem pregledu.

Pošiljko je treba prepeljati v „objekte za nadaljnji prevoz“, določene v skladu s členom 9 Delegirane uredbe (EU) 2019/2124 in registrirane v sistemu TRACES v skladu s členom 10 navedene uredbe. To med drugim pomeni, da lahko države članice določijo objekte za nadaljnji prevoz za pošiljke ene ali več kategorij blaga iz člena 1(1), točka (a), Delegirane uredbe (EU) 2019/2124, če so to carinska skladišča ali prostori za začasno hrambo iz člena 240(1) oziroma člena 147(1) Uredbe (EU) št. 952/2013 (66).

„[O]bjekt za nadaljnji prevoz“ je v členu 2(5) Delegirane uredbe (EU) 2019/2124 opredeljen kot „objekt v končnem namembnem kraju v Uniji ali v kraju, ki je v pristojnosti istega pristojnega organa kot končni namembni kraj, ki ga namembna država članica določi za skladiščenje pošiljk blaga, ki so predmet nadaljnjega prevoza, preden se tovrstne pošiljke sprostijo v prosti promet“.

Za ekološke proizvode in proizvode iz preusmeritve se lahko kot objekti za nadaljnji prevoz določijo samo prostori prvega prejemnika, saj nadaljnji prevoz omogoča premik do končnega namembnega kraja, prvi prejemnik (67) pa prejme pošiljko za nadaljnjo pripravo in/ali trženje.

Pogoji prevoza in skladiščenja pošiljk, ki so predmet nadaljnjega prevoza, so določeni v členu 6 Delegirane uredbe (EU) 2019/2124. Zlasti pošiljka ne sme zapustiti objekta za nadaljnji prevoz, dokler pristojni organi mejne kontrolne točke ne sprejmejo odločitve o njej in je ne zabeležijo v SZVD v skladu s členom 55 uredbe o uradnem nadzoru (68). SZVD se lahko zaključi kot „sprejemljiv za notranji trg“ šele po preverjanju potrjenega certifikata o kontrolnem pregledu (prek povezave do certifikata o kontrolnem pregledu, ki je na voljo v SZVD).

Člen 7 Delegirane uredbe (EU) 2019/2124 določa postopke, ki jih izvedejo pristojni organi mejne kontrolne točke po odobritvi nadaljnjega prevoza. Zlasti morajo pristojni organi mejne kontrolne točke vnosa v Unijo po zaključku ločenega SZVD iz člena 5 Delegirane uredbe (EU) 2019/2124 in v skladu s členom 56(5) uredbe o uradnem nadzoru prek sistema TRACES takoj obvestiti pristojne organe končnega namembnega kraja (prvega prejemnika) (69). Certifikat o kontrolnem pregledu mora biti potrjen pred zaključkom ločenega SZVD kot „sprejemljivega za notranji trg“, potrditi pa ga mora pristojni organ mejne kontrolne točke, odgovoren za evidentiranje odločitve v certifikatu o kontrolnem pregledu.

Člen 8 Delegirane uredbe (EU) 2019/2124 določa postopke, ki jih izvedejo pristojni organi končnega namembnega kraja (prvega prejemnika). Zlasti morajo pristojni organi končnega namembnega kraja potrditi prispetje pošiljke v objekt za nadaljnji prevoz, tako da v sistemu TRACES izpolnijo del III SZVD iz člena 3 Delegirane uredbe (EU) 2019/2124 (prvotnega SZVD, ne pa naknadnega SZVD iz člena 5 navedene uredbe). Poleg tega morajo pristojni organi končnega namembnega kraja pošiljke, ki niso skladne s pravili iz člena 1(2) uredbe o uradnem nadzoru, uradno pridržati v skladu s členom 66(1) uredbe o uradnem nadzoru in sprejeti vse potrebne ukrepe za izvedbo ukrepov, ki jih odredijo pristojni organi mejne kontrolne točke v skladu s členom 66(3) in (4) uredbe o uradnem nadzoru (70).

Sprostitev v prosti promet se lahko izvede šele, ko je SZVD zaključen kot „sprejemljiv za notranji trg“ v skladu s členom 57(2), točka (b), uredbe o uradnem nadzoru, v certifikatu o kontrolnem pregledu pa je navedeno, da se pošiljka lahko sprosti v prosti promet.

3.4 Povezava med certifikatom o kontrolnem pregledu in SZVD

3.4.1 Imenovanje različnih pristojnih organov, odgovornih za sanitarni in fitosanitarni uradni nadzor ter ekološke preglede

V več državah članicah organi, pristojni za izvajanje ekoloških pregledov, niso isti kot organi, pristojni za sanitarni in fitosanitarni uradni nadzor. Ali pravila o nadzoru nad uvozom ekoloških proizvodov na mejni kontrolni točki prvega prispetja, ki se uporabljajo od 1. januarja 2022, vplivajo na navedeno nacionalno razdelitev odgovornosti?

Pravila o nadzoru nad uvozom proizvodov, namenjenih dajanju v promet v Uniji kot ekoloških proizvodov ali proizvodov iz preusmeritve, ki se uporabljajo od 1. januarja 2022 (71), ne vplivajo na možnost držav članic, da imenujejo različne pristojne organe, odgovorne za izvajanje ekoloških pregledov oziroma sanitarnega in fitosanitarnega uradnega nadzora, ali možnost, da taki različni organi izvajajo navedene preglede na mejni kontrolni točki.

Certifikat o kontrolnem pregledu potrdi pristojni organ, pristojen za ekološke preglede na mejni kontrolni točki ali kontrolni točki, kakor je primerno.

Poleg tega je v členu 6(5) Delegirane uredbe (EU) 2021/2306 navedeno, da se odločitev o pošiljkah, sprejeta v skladu s členom 55 uredbe o uradnem nadzoru, nanaša na eno od navedb iz člena 6(3), prvi pododstavek, Delegirane uredbe (EU) 2021/2306. V ta namen bo v SZVD na voljo povezava na certifikat o kontrolnem pregledu, sanitarni in fitosanitarni inšpektor pa bo moral v primeru, da se SZVD na podlagi rezultatov sanitarnega in fitosanitarnega uradnega nadzora lahko zaključi kot „sprejemljiv za notranji trg“, pred zaključkom SZVD upoštevati odločitev, zabeleženo v polju 30 certifikata o kontrolnem pregledu in pridobljeno prek navedene povezave (72).

3.4.2 Osebje, pristojno za izvajanje vzorčenja za analizo in potrjevanje certifikatov o kontrolnem pregledu

Ali mora certifikat o kontrolnem pregledu potrditi uradni veterinar ali inšpektor za zdravje rastlin? Ali mora vzorčenje za namene ekoloških pregledov izvesti uradni veterinar ali uradni inšpektor za zdravje rastlin?

Ne. Vendar mora uradni veterinar ali uradni inšpektor za zdravje rastlin v skladu s členom 55(1) in (2) uredbe o uradnem nadzoru sprejeti odločitev o pošiljkah takih proizvodov. V ta namen lahko uradni veterinar ali uradni inšpektor za zdravje rastlin zaključi SZVD kot „sprejemljiv za notranji trg“ šele potem, ko upošteva odločitev o pošiljki, zabeleženo v polju 30 certifikata o kontrolnem pregledu (73).

3.4.3 Možnost neodvisnega delovanja organov mejne kontrolne točke, odgovornih za sanitarni in fitosanitarni uradni nadzor ter ekološke preglede, vključno v sistemu TRACES

Ali lahko pristojni organi mejne kontrolne točke, odgovorni za ekološke preglede oziroma sanitarni in fitosanitarni uradni nadzor, delujejo neodvisno? Ali se lahko vsak od njih posebej določi kot mejna kontrolna točka za svoje področje pristojnosti?

Da, ti pristojni organi lahko delujejo neodvisno. Hkrati si morajo izmenjati informacije, če ugotovijo neskladnost v zvezi z isto pošiljko ali druge informacije, pomembne za ekološki status (74).

V skladu s tem sistem TRACES pristojnim organom mejne kontrolne točke, odgovornim za ekološke preglede ter sanitarni in fitosanitarni uradni nadzor, omogoča, da pri izpolnjevanju in podpisovanju certifikata o kontrolnem pregledu in SZVD delujejo neodvisno. Sistem TRACES organom, odgovornim za sanitarni in fitosanitarni uradni nadzor, omogoča dostop do certifikata o kontrolnem pregledu prek SZVD samo za branje in obratno do SZVD organom, ki so odgovorni za ekološke preglede, tako da si lažje ogledajo certifikate o kontrolnem pregledu in SZVD.

Ko Komisija obvesti državo članico, da lahko določi mejne kontrolne točke za ekološke preglede, mora država članica službam Komisije, pristojnim za sistem TRACES, poslati seznam mejnih kontrolnih točk, določenih za ekološke preglede, te službe pa bodo navedenim mejnim kontrolnim točkam dodelile področje za ekološke proizvode (75).

3.4.4 Delovni proces za zaključek SZVD, povezan s certifikatom o kontrolnem pregledu

Kaj je delovni proces za zaključek SZVD, povezan s certifikatom o kontrolnem pregledu?

— Pristojni organ, odgovoren za sanitarni in fitosanitarni uradni nadzor ter ekološke preglede, prek SZVD in certifikata o kontrolnem pregledu prejme predhodno uradno obvestilo o prispetju pošiljke;

— če namerava izvajalec dejavnosti proizvod dati v promet v Uniji kot ekološki proizvod ali proizvod iz preusmeritve, mora izbrati vrsto proizvoda „Ekološki“, ki je na voljo v sistemu TRACES v polju I.31 SZVD. V takem primeru mora izvajalec dejavnosti v SZVD vnesti tudi povezavo na certifikat o kontrolnem pregledu. Če za pošiljko veljata SZVD-D in SZVD-PP (npr. ekološka sladka paprika (Capsicum annuum) iz Dominikanske republike), zgoraj navedeno velja za SZVD-D in za SZVD-PP; — v primeru pošiljk, prepeljanih na kontrolne točke, ki niso mejne kontrolne točke, za identifikacijske in fizične preglede, da se preveri skladnost s sanitarnimi in fitosanitarnimi pravili, mora izvajalec dejavnosti predložiti ločen SZVD (76). Izvajalec dejavnosti, odgovoren za pošiljko, mora izbrati vrsto proizvoda „Ekološki“ v polju I.31 navedenega ločenega (naknadnega) SZVD in v navedeni ločeni (naknadni) SZVD vnesti povezavo na certifikat o kontrolnem pregledu; — v primeru pošiljk, prepeljanih v prostore prvega prejemnika, določene kot objekti za nadaljnji prevoz, je treba predložiti ločen SZVD (77). Izvajalec dejavnosti, odgovoren za pošiljko, mora izbrati vrsto proizvoda „Ekološki“ v polju I.31 navedenega ločenega (naknadnega) SZVD in v navedeni ločeni (naknadni) SZVD vnesti povezavo na certifikat o kontrolnem pregledu;

— pošiljka se predloži za ekološke preglede ter sanitarni in fitosanitarni uradni nadzor na mejni kontrolni točki prvega prispetja v Unijo;

— pristojni organ, odgovoren za ekološke preglede, navedene preglede izvede v skladu s členom 6 Delegirane uredbe (EU) 2021/2306 in potrdi certifikat o kontrolnem pregledu (odločitev o pošiljki je zabeležena v polju 30 certifikata o kontrolnem pregledu);

— hkrati pristojni organ, odgovoren za sanitarni in fitosanitarni uradni nadzor, izvede navedene preglede, rezultate navedenih pregledov pa zabeleži v delu II SZVD;

— če rezultati sanitarnega in fitosanitarnega uradnega nadzora niso zadovoljivi, je treba SZVD zaključiti kot „nesprejemljiv“ za notranji trg. Dela II SZVD v sistemu TRACES ni mogoče zaključiti kot „sprejemljivega za notranji trg“, če velja eno od naslednjega: — v polju I.31 SZVD je izbrana vrsta proizvoda „Ekološki“, vendar izvajalec dejavnosti v navedeni SZVD ni vnesel povezave na certifikat o kontrolnem pregledu; ali — izvajalec dejavnosti je v navedeni SZVD vnesel povezavo na certifikat o kontrolnem pregledu, vendar sanitarni in fitosanitarni inšpektor ni obkljukal kvadratka v delu II SZVD: „Potrjujem, da sem pregledal in preveril rezultate povezanega uradnega nadzora [referenčna številka certifikata o kontrolnem pregledu]“; ali — sanitarni in fitosanitarni inšpektor je obkljukal kvadratek v delu II SZVD: „Potrjujem, da sem pregledal in preveril rezultate povezanega uradnega nadzora [referenčna številka certifikata o kontrolnem pregledu]“, vendar zaradi odločitve, zabeležene v polju 30 certifikata o kontrolnem pregledu, SZVD ni mogoče zaključiti kot „sprejemljivega za notranji trg“ (78).

— Da bi organ, odgovoren za sanitarni in fitosanitarni uradni nadzor, obkljukal kvadratek „Potrjujem, da sem pregledal in preveril rezultate povezanega uradnega nadzora [referenčna številka certifikata o kontrolnem pregledu]“, kot je opisano zgoraj, mora dostopati do povezave do certifikata o kontrolnem pregledu, ki je prikazana v SZVD v sistemu TRACES, in si ogledati odločitev o pošiljki, zabeleženo v polju 30 certifikata o kontrolnem pregledu (79);

— po tem, ko sanitarni in fitosanitarni inšpektor preveri odločitev, zabeleženo v polju 30 certifikata o kontrolnem pregledu, velja naslednje (80): — če je v polju 30 certifikata o kontrolnem pregledu zabeležena odločitev, da se pošiljka lahko sprosti v prosti promet (kot ekološka, iz preusmeritve ali konvencionalna), vendar rezultati sanitarnega in fitosanitarnega uradnega nadzora niso zadovoljivi, je treba SZVD zaključiti kot „nesprejemljiv“ (polje II.16 SZVD) (81). To odločitev je treba nemudoma uradno sporočiti pristojnemu organu, odgovornemu za potrditev certifikata o kontrolnem pregledu v sistemu TRACES, da posodobi certifikat o kontrolnem pregledu (82); — če je v polju 30 certifikata o kontrolnem pregledu zabeležena odločitev, da se pošiljka lahko sprosti v prosti promet (kot ekološka, iz preusmeritve ali konvencionalna) in če so rezultati sanitarnega in fitosanitarnega uradnega nadzora zadovoljivi, je treba izpolniti polje II.12 („sprejemljivo za notranji trg“) SZVD; — če je v polju 30 certifikata o kontrolnem pregledu zabeležena odločitev, da pošiljke ni mogoče sprostiti v prosti promet (kot ekološke ali kot konvencionalne), je treba o tej odločitvi v sistemu TRACES nemudoma uradno obvestiti ustrezni pristojni organ, odgovoren za sanitarni in fitosanitarni uradni nadzor in zaključek SZVD, ter navesti razloge zanjo (83). SZVD v sistemu TRACES ni mogoče zaključiti kot „sprejemljiv za notranji trg“; — če je v polju 30 certifikata o kontrolnem pregledu zabeležena odločitev, da se lahko del pošiljke sprosti v prosti promet, je SZVD v sistemu TRACES mogoče zaključiti kot „sprejemljiv za notranji trg“. Če pa iz polja 30 certifikata o kontrolnem pregledu izhaja, da dela pošiljke ni mogoče sprostiti v prosti promet (kot ekološke ali kot konvencionalne) (84), je treba SZVD zaključiti kot „nesprejemljiv“ za notranji trg (85).

V zvezi s tem glej tudi namensko shemo odločanja v Prilogi k temu dokumentu.

3.4.5 Delovni proces za zaključek SZVD, če je v polju 30 certifikata o kontrolnem pregledu zabeleženo „del pošiljke se lahko sprosti v prosti promet“

Če je v polju 30 certifikata o kontrolnem pregledu zabeležena odločitev „del pošiljke se lahko sprosti v prosti promet“, kako se to odraža v SZVD in kakšen postopek je treba uporabiti?

Razlikovati je treba med različnimi primeri:

1/ celotna pošiljka se lahko sprosti v prosti promet, vendar delno kot ekološki proizvodi ali proizvodi iz preusmeritve, delno pa kot neekološki (konvencionalni) proizvodi (primer 1); ali

2/ v prosti promet se lahko sprosti le del pošiljke, drugega dela pa ni mogoče sprostiti (kot ekološke ali kot konvencionalne proizvode) (primer 2).

V primeru 1 bo pristojni organ, odgovoren za sanitarni in fitosanitarni uradni nadzor, SZVD zaključil kot „sprejemljiv za notranji trg“. Možnosti sta dve (86):

— če se pošiljka razdeli na mejni kontrolni točki, izvajalec dejavnosti, odgovoren za pošiljko, prek sistema TRACES predloži SZVD za vsak del razdeljene pošiljke (87). Pristojni organ mejne kontrolne točke bo zaključil SZVD za posamezne dele razdeljene pošiljke z odločitvijo „sprejemljivo za notranji trg“ za vsak del razdeljene pošiljke (88). Za vsak del razdeljene pošiljke je treba izdati izpisek certifikata o kontrolnem pregledu (89). Izvajalec dejavnosti mora v ločenem (naknadnem) SZVD za vsak posamezni del pošiljke navesti povezavo na izpisek certifikata o kontrolnem pregledu (90);

— če se pošiljka razdeli, ko zapusti mejno kontrolno točko in preden se sprosti v prosti promet, se uporablja člen 6 Delegirane uredbe (EU) 2019/1602, izvajalec dejavnosti, odgovoren za pošiljko, pa mora zagotoviti, da vsak del razdeljene pošiljke do sprostitve v prosti promet spremlja izvod SZVD na papirju ali v elektronski obliki. Za vsak del razdeljene pošiljke je treba potrditi izpisek certifikata o kontrolnem pregledu (91).

V primeru 2 je v certifikatu o kontrolnem pregledu zabeležena odločitev, da se lahko v promet sprosti samo del pošiljke (kot ekološka ali neekološka), iz polja 30 certifikata o kontrolnem pregledu pa izhaja, da dela pošiljke ni mogoče sprostiti v prosti promet (kot ekološke ali konvencionalne) (92). Pristojni organ, odgovoren za sanitarni in fitosanitarni uradni nadzor na mejni kontrolni točki, bo SZVD zaključil kot „nesprejemljiv“ za notranji trg in se lahko odloči, da zavrne le del pošiljke v skladu s členom 66(4) uredbe o uradnem nadzoru. Uporabljajo se določbe člena 5(2) Delegirane uredbe (EU) 2019/1602, med drugim:

— po dopolnitvi SZVD za celotno pošiljko mora izvajalec dejavnosti, odgovoren za pošiljko, predložiti SZVD za vsak del razdeljene pošiljke ter v njem prijaviti količino, prevozno sredstvo in namembni kraj za zadevni del. Poleg tega uvoznik predloži izpisek certifikata o kontrolnem pregledu za vsako od serij in povezavo na izpisek certifikata o kontrolnem pregledu vnese v ločeni SZVD, izdan za posamezne dele razdeljene pošiljke (93); ter

— pristojni organ mejne kontrolne točke v skladu s členom 56(5) uredbe o uradnem nadzoru dopolni SZVD za posamezne dele razdeljene pošiljke in pri tem upošteva odločitev, sprejeto v polju 12 izpiska certifikata o kontrolnem pregledu za vsak del razdeljene pošiljke.

3.4.6 Povezava med SZVD in izpiski certifikata o kontrolnem pregledu

Kako bodo izpiski certifikata o kontrolnem pregledu povezani s SZVD za blago v skladu s členom 47(1) uredbe o uradnem nadzoru?

Obstaja več primerov, pri vseh pa mora povezavo (94) zagotoviti izvajalec dejavnosti v sistemu TRACES. Sistem TRACES omogoča povezavo certifikata o kontrolnem pregledu s SZVD in izpiskov certifikata o kontrolnem pregledu s certifikatom o kontrolnem pregledu, od četrtega četrtletja leta 2022 naprej pa tudi povezovanje izpiskov certifikata o kontrolnem pregledu s SZVD, vključno z naknadnimi ali ločenimi SZVD.

— Če se pošiljka razdeli, po tem ko pošiljka zapusti mejno kontrolno točko in preden se sprosti v prosti promet, v prosti promet pa se sprostijo vse serije: — povezava med SZVD in certifikatom o kontrolnem pregledu (95) ter — povezava med izpiski certifikata o kontrolnem pregledu in certifikatom o kontrolnem pregledu (96) ter povezava med SZVD in izpiski certifikata o kontrolnem pregledu (97).

— Če se pošiljka razdeli na mejni kontrolni točki (98), v prosti promet pa se sprostijo vse serije: — povezava med prvim SZVD (t. i. matičnim SZVD) in certifikatom o kontrolnem pregledu (99) ter — povezava med ločenim (naknadnim) SZVD, izdanim za vsak del razdeljene pošiljke (t. i. hčerinski SZVD) in izpiski certifikata o kontrolnem pregledu (100).

— Če je pošiljka delno zavrnjena (101): — povezava med prvim SZVD (t. i. matičnim SZVD) in certifikatom o kontrolnem pregledu (102) ter — povezava med ločenima (naknadnima, t. i. hčerinskima SZVD) SZVD, izdanima za sprejeti in zavrnjeni del pošiljke in ustreznima izpiskoma certifikata o kontrolnem pregledu (103).

3.4.7 Možnost, da se v polju 30 certifikata o kontrolnem pregledu zabeleži „pošiljke ni mogoče sprostiti v prosti promet“

Ali bo pristojni organ še vedno lahko v certifikatu o kontrolnem pregledu zabeležil odločitev, da pošiljke ni mogoče sprostiti?

Da. Stanje ostaja enako kot pred 1. januarjem 2022, ko so lahko inšpektorji, odgovorni za ekološke preglede, v sistemu TRACES sprejeli odločitev o pošiljkah, ki jih ni bilo mogoče sprostiti v prosti promet (104).

3.4.8 Možnost, da se za pošiljko, za katero je bilo ugotovljeno, da ni skladna s pravili ekološke pridelave, zahteva, da se sprosti kot neekološka

V primeru neskladnosti z uredbo o ekološki pridelavi lahko potrebna preiskava traja več tednov. Ali se lahko SZVD zaključi kot „sprejemljiv za notranji trg“, če je bil izveden ves drugi uradni nadzor in je proizvod v skladu z vsemi drugimi pravili?

Ne. SZVD je lahko zaključen kot „sprejemljiv za notranji trg“ le, ko se v celoti izvede uradni nadzor, vključno z ekološkimi pregledi. Zato je treba za zaključek SZVD zaključiti preiskavo in potrditi certifikat o kontrolnem pregledu. Če preiskava pokaže neskladnost z uredbo o ekološki pridelavi, blago pa se lahko sprosti v prosti promet na notranjem trgu kot konvencionalno (neekološko), lahko izvajalec dejavnosti zahteva, da se sprosti kot konvencionalno blago. Pristojni organ se mora s tem strinjati in potrditi certifikat o kontrolnem pregledu z izpolnitvijo polja 30, da se blago lahko sprosti kot neekološko (konvencionalno). SZVD bo zaključen takoj po potrditvi certifikata o kontrolnem pregledu.

3.4.9 Prepoved sprostitve pošiljke na trg pred potrditvijo certifikata o kontrolnem pregledu

Ali se lahko pošiljke proizvodov iz člena 47(1), točka (b), uredbe o uradnem nadzoru ter pošiljke rastlin, rastlinskih proizvodov in drugih predmetov, vzorčene za laboratorijsko analizo med ekološkimi fizičnimi pregledi, dajo na trg kot ekološki proizvodi ali proizvodi iz preusmeritve, preden so na voljo rezultati teh laboratorijskih testov, torej preden se potrdi certifikat o kontrolnem pregledu in preden se na tej podlagi zaključi SZVD?

Ne.

Pristojni organi morajo certifikat o kontrolnem pregledu zaključiti na podlagi rezultatov laboratorijskih testov. SZVD bo kot „sprejemljiv za notranji trg“ potrjen šele, ko je certifikat o kontrolnem pregledu zaključen, v polju 30 zadevnega certifikata pa je zabeležena odločitev, da se lahko pošiljka sprosti v prosti promet. Pošiljka ne sme biti dana na trg kot „ekološka“ pred zaključkom certifikata o kontrolnem pregledu.

Kar zadeva proizvode iz člena 47(1), točka (b), uredbe o uradnem nadzoru, sprostitve v prosti promet ni mogoče odobriti v skladu s členom 4(8) Izvedbene uredbe (EU) 2019/2130, ker laboratorijski testi, opravljeni zaradi zaključka certifikata o kontrolnem pregledu, niso naključni, temveč temeljijo na verjetnosti neskladnosti z uredbo o ekološki pridelavi (105).

Kar zadeva rastline, rastlinske proizvode in druge predmete, sprostitve v prosti promet ni mogoče odobriti v skladu s členom 4(9) Izvedbene uredbe (EU) 2019/2130, ker se navedena določba ne uporablja, kadar so take rastline, rastlinski proizvodi in drugi predmeti ekološki proizvodi, za katere velja uradni nadzor na mejni kontrolni točki na podlagi člena 45(5) uredbe o ekološki pridelavi (in torej na podlagi člena 47(1), točka (f), uredbe o uradnem nadzoru). Vendar v zvezi s temi proizvodi Delegirana uredba (EU) 2021/2305 spreminja Delegirano uredbo (EU) 2019/2124, da se dovoli nadaljnji prevoz takih proizvodov do končnega namembnega kraja, dokler niso na voljo rezultati laboratorijskih testov. V skladu z Delegirano uredbo (EU) 2019/2124 morajo države članice v primeru nadaljnjega prevoza pošiljko prepeljati v objekte za nadaljnji prevoz (prostore prvega prejemnika, ki so določeni kot objekti za nadaljnji prevoz). Pošiljka ne sme zapustiti objekta za nadaljnji prevoz in je ni mogoče sprostiti v prosti promet, dokler pristojni organi mejne kontrolne točke ne sprejmejo odločitve o njej v skladu s členom 55 uredbe o uradnem nadzoru (106).

3.4.10 Preseganje mejne vrednosti ostankov, ugotovljeno med sanitarnim in fitosanitarnim uradnim nadzorom, ki ne preprečuje trženja kot konvencionalnega, in vpliv na ekološki status

Če se med sanitarnim in fitosanitarnim uradnim nadzorom ugotovi, da proizvodi presegajo veljavne mejne vrednosti ostankov, vendar so skladni z navedenimi mejnimi vrednostmi ostankov, zaradi česar jih je mogoče tržiti kot konvencionalne, kakšen je vpliv na prejšnjo odločitev v certifikatu o kontrolnem pregledu, da se proizvodom dodeli ekološki status (sprejeto brez fizičnega pregleda)?

Za vsako živilo je treba skladnost z mejnimi vrednostmi ostankov za pesticide določiti po postopku, opisanem v RASFF Working Instruction 2.2 (Navodilih RASFF za delo 2.2).

Če se po tem postopku ugotovi, da proizvod ni skladen z zadevno mejno vrednostjo ostankov, ga ni mogoče dati v promet kot ekološki ali konvencionalni proizvod. V navedenem primeru mora pristojni organ mejne kontrolne točke v SZVD zabeležiti, da je pošiljka „nesprejemljiva“ za notranji trg, in v sistemu TRACES obvestiti pristojni organ, odgovoren za ekološke preglede, ki je potrdil ustrezni certifikat o kontrolnem pregledu, da posodobi navedeni certifikat (107).

Če se po navedenem postopku ugotovi, da so proizvodi kljub preseganju mejne vrednosti ostankov skladni z mejnimi vrednostmi ostankov, se lahko navedeni proizvodi dajo v promet kot konvencionalni. Vendar mora pristojni organ, ki je odobril trženje proizvoda kot konvencionalnega, pristojnemu organu, ki je potrdil zadevni certifikat o kontrolnem pregledu, v sistemu TRACES posredovati informacije o preseganju mejne vrednosti ostankov, vključno z rezultati laboratorijskih analiz. Enako velja, kadar ima pristojni organ, odgovoren za sanitarni in fitosanitarni uradni nadzor, druge ustrezne informacije o ekološkem statusu proizvoda (na primer kadar rezultati laboratorijskih testov kažejo, da je bil proizvod pridelan s pesticidi, ki niso dovoljeni za uporabo v ekološkem kmetijstvu). Organ, odgovoren za sanitarni in fitosanitarni uradni nadzor, mora do odločitve o ekološkem statusu v certifikatu o kontrolnem pregledu odložiti zaključek SZVD: pristojni organ, ki je sprejel odločitev v povezanem certifikatu o kontrolnem pregledu, mora uporabiti te „ustrezne informacije“, da odloči, ali to vpliva na ekološki status proizvoda, po potrebi posodobiti polje 30 certifikata o kontrolnem pregledu (108) in organu, odgovornemu za sanitarni in fitosanitarni uradni nadzor, zagotoviti povratne informacije, ali je bila odločitev, zabeležena v polju 30 certifikata o kontrolnem pregledu, spremenjena ali ne.

3.4.11 Vpliv neskladnosti z ekološkimi pravili, zabeležene v certifikatu o kontrolnem pregledu, na usklajen okrepljen uradni nadzor

Kako na usklajeno izvajanje okrepljenega nadzora v skladu z Izvedbeno uredbo (EU) 2019/1873 vpliva odločitev v certifikatu o kontrolnem pregledu, v kateri je navedeno, da pošiljka ni skladna z uredbo o ekološki pridelavi?

Pošiljke se izberejo za usklajeno izvajanje okrepljenega nadzora v zvezi z določeno kršitvijo pravil iz člena 1(2) uredbe o uradnem nadzoru (109).

V skladu s tem se v okviru usklajenega izvajanja okrepljenega nadzora izvaja uradni nadzor v zvezi z isto vrsto kršitve, kot je navedeno v sistemu TRACES v skladu s členom 3(1) Izvedbeno uredbe (EU) 2019/1873 (110).

V skladu s tem se uvedejo naloženi pregledi, ko v Unijo vstopijo tri pošiljke, pri katerih se ugotovi ista vrsta kršitve, kot je navedena v obvestilu iz člena 3(1) Izvedbeno uredbe (EU) 2019/1873 (111).

Člen 6(1), točka (b)(i), in člen 6(2), točka (a), Izvedbene uredbe (EU) 2019/1873 v zvezi s prenehanjem usklajenega izvajanja okrepljenega nadzora vsebujeta navedbo, da pristojni organi mejnih kontrolnih točk v državah članicah v okviru usklajenega izvajanja okrepljenega uradnega nadzora v IMSOC zabeležijo neprekinjen niz vsaj 10 oziroma 30 zadovoljivih rezultatov. V zvezi s tem iz skupne razlage člena 4(1) in člena 6 navedene uredbe izhaja, da se zadovoljivi rezultati iz člena 6 nanašajo na rezultate v zvezi z enako vrsto kršitve, kot je kršitev iz člena 3(1) Izvedbene uredbe (EU) 2019/1873.

Glede na navedeno se v primeru, da kršitev, zaradi katere se je uvedlo usklajeno izvajanje okrepljenega nadzora, ni enaka kršitvi, navedeni v certifikatu o kontrolnem pregledu, in da so rezultati uradnega nadzora v zvezi s kršitvijo, zaradi katere se je uvedlo usklajeno izvajanje okrepljenega nadzora, zadovoljivi, rezultat pregleda šteje za zadovoljivega v smislu člena 6 Izvedbene uredbe (EU) 2019/1873. Dejstvo, da pošiljka ni v skladu z uredbo o ekološki pridelavi, ne bi vplivalo na prenehanje usklajenega izvajanja okrepljenega nadzora v skladu z vsemi pogoji iz člena 6 Izvedbene uredbe (EU) 2019/1873.

3.5 Posebni carinski postopki v skladu s členom 7(1) in (2) Delegirane uredbe (EU) 2021/2306

3.5.1 Zaključek SZVD, ki se zahteva za dajanje v posebni carinski postopek

Da bi se lahko pošiljka dala v posebni carinski postopek (polje 23 certifikata o kontrolnem pregledu), je treba zaključiti SZVD (112) . Ali lahko pristojni organi v ta namen zaključijo SZVD, glede na to, da certifikat o kontrolnem pregledu v tej fazi uvoznega postopka še ni potrjen?

Zahteva po prvem in drugem preverjanju iz člena 7(1) in (2) Delegirane uredbe (EU) 2021/2306 se uporablja samo, kadar je pošiljka dana v posebni carinski postopek carinskega skladiščenja ali aktivnega oplemenitenja zaradi ene od priprav iz člena 7(1), drugi pododstavek, točki (a) in (b), Delegirane uredbe (EU) 2021/2306. Če pa je pošiljka na primer dana v carinsko skladiščenje zaradi hrambe, se certifikat o kontrolnem pregledu potrdi po enem preverjanju, kot je določeno v členu 6 Delegirane uredbe (EU) 2021/2306, SZVD pa se zaključi na tej podlagi.

Če se uporablja člen 7(1) in (2) Delegirane uredbe (EU) 2021/2306, lahko pristojni organ mejne kontrolne točke zaključi prvi SZVD-D ali SZVD-PP, kot je primerno, tako da izpolni polje II.9 takih SZVD, da se omogoči dajanje v carinsko skladiščenje ali aktivno oplemenitenje za priprave iz člena 7(1) Delegirane uredbe (EU) 2021/2306. Po drugem preverjanju iz člena 7(2) Delegirane uredbe (EU) 2021/2306 se certifikat o kontrolnem pregledu potrdi in izda se drugi SZVD.

3.5.2 Sklic v SZVD na informacije, zapisane v polju 23 certifikata o kontrolnem pregledu, prek povezave na certifikat o kontrolnem pregledu

Člen 6(5), drugi stavek, Delegirane uredbe (EU) 2021/2306 določa pravila o izpolnjevanju SZVD, če je uvoznik v certifikatu o kontrolnem pregledu obkljukal polje 23 o posebnih carinskih postopkih. Ali bo v sistemu TRACES mogoče izvajati to določbo, glede na to, da carinski postopki iz člena 7(1) Delegirane uredbe (EU) 2021/2306 (carinsko skladiščenje, aktivno oplemenitenje) niso navedeni v SZVD, temveč spadajo pod odločitev v SZVD, tj. „sprejemljivo za notranji trg“?

Člen 6(5) Delegirane uredbe (EU) 2021/2306 določa, da kadar uvoznik z izpolnitvijo polja 23 certifikata o kontrolnem pregledu zahteva začetek posebnega carinskega postopka v skladu s členom 7(1) Delegirane uredbe (EU) 2021/2306, se v odločitvi o pošiljkah v skladu s členom 55 uredbe o uradnem nadzoru navede veljavni carinski postopek. V praksi:

— glej točko 3.5.1 tega dokumenta v zvezi s postopkom, ki ga je treba upoštevati pri dajanju v posebne carinske postopke, ter

— povezava na certifikat o kontrolnem pregledu je na voljo v delu I SZVD, organ, ki podpiše SZVD, pa bi moral pred zaključkom SZVD prek navedene povezave preveriti certifikat o kontrolnem pregledu. Izvajalec dejavnosti, ki je odgovoren za pošiljko, mora navedeno povezavo na certifikat o kontrolnem pregledu zagotoviti v delu I SZVD (113).

3.6 Sprostitev v prosti promet

3.6.1 Kraj sprostitve v prosti promet za proizvode, za katere veljajo ekološki pregledi ob uvozu na mejni kontrolni točki

Ali se lahko po opravljenih ekoloških pregledih na mejni kontrolni točki pošiljka sprosti v drugi državi članici? Ali bo država članica, v kateri je pošiljka sproščena v prosti promet, navedena v certifikatu o kontrolnem pregledu?

Razlikovati je treba med dvema primeroma:

Primer 1 V primeru proizvodov, za katere velja uradni nadzor na mejni kontrolni točki, lahko izvajalci dejavnosti predložijo pošiljko za sprostitev v prosti promet v drugi državi članici, ki ni država članica, v kateri je mejna kontrolna točka. Država članica sprostitve v prosti promet ne bo vključena v certifikat o kontrolnem pregledu. Vendar se v polju 11 certifikata o kontrolnem pregledu navede država članica namembnega kraja ali država članica prvega prejemnika. Primer 2 V primeru proizvodov, ki so izvzeti iz uradnega nadzora na mejni kontrolni točki, vendar se preverjajo na mejni kontrolni točki, ker je mejna kontrolna točka v sistemu TRACES registrirana tudi kot točka sprostitve v prosti promet, mora izvajalec dejavnosti predložiti pošiljko za sprostitev v prosti promet v isti državi članici, v kateri je točka sprostitve v prosti promet. V tem primeru mora biti mejna kontrolna točka tudi točka sprostitve v prosti promet. Razlog za to je, da je treba pri proizvodih, ki so izvzeti iz uradnega nadzora na mejni kontrolni točki, ekološke preglede opraviti na točki sprostitve v prosti promet v državi članici, v kateri je pošiljka sproščena v prosti promet v Unijo.

3.6.2 Pošiljke, ki se razdelijo v začasni hrambi

V skladu s členom 6(7) Delegirane uredbe (EU) 2021/2306 carinski organi dovolijo sprostitev pošiljke, za katero velja zahteva glede SZVD, v prosti promet le ob predložitvi ustrezno zaključenega SZVD v skladu s členom 57(2), točka (b), uredbe o uradnem nadzoru in certifikata o kontrolnem pregledu, potrjenega v skladu s členom 6 Delegirane uredbe (EU) 2021/2306, v katerem je navedeno, da se pošiljka lahko sprosti v prosti promet. Ali to velja tudi za primere, ko se pošiljka razdeli v začasni hrambi v skladu s členi 144 do 149 Uredbe (EU) št. 952/2013?

Da, to pravilo se uporablja pri predložitvi neunijskega blaga carinskim organom. Zato se lahko pošiljka razdeli šele po potrditvi certifikata o kontrolnem pregledu in zaključku SZVD (114).

Poleg tega mora biti pošiljki pred sprostitvijo v prosti promet priložen SZVD, kot je določeno v členu 5 (pošiljke, ki se razdelijo na mejni kontrolni točki) in členu 6 (pošiljke pod carinskim nadzorom, ki se razdelijo, ko zapustijo mejno kontrolno točko) Delegirane uredbe (EU) 2019/1602. Poleg tega je treba, da se pošiljka razdeli, za vsako serijo izdati izpisek certifikata o kontrolnem pregledu in ga potrditi (115). V SZVD, priloženem seriji, mora biti navedeno, da je „sprejemljiv za notranji trg“. Izpisek certifikata o kontrolnem pregledu mora biti potrjen v polju 12, kar pomeni, da se serija lahko sprosti v prosti promet.

4. Ekološki proizvodi in proizvodi iz preusmeritve, ki so izvzeti iz uradnega nadzora na mejnih kontrolnih točkah

4.1 Kategorije ekoloških proizvodov in proizvodov iz preusmeritve, ki so izvzeti iz uradnega nadzora na mejnih kontrolnih točkah

Kateri ekološki proizvodi in proizvodi iz preusmeritve, ki vstopajo v Unijo, so izvzeti iz uradnega nadzora na mejni kontrolni točki prvega prispetja v Unijo?

Delegirana uredba (EU) 2021/2305 določa nekatere kategorije ekoloških proizvodov in proizvodov iz preusmeritve, ki so izvzete iz uradnega nadzora na mejni kontrolni točki (116). Uradni nadzor nad takimi izvzetimi proizvodi se mora izvajati na točkah sprostitve v prosti promet v državi članici, v kateri je pošiljka sproščena v prosti promet v Uniji (117).

Izvzetje je omejeno na kategorije proizvodov iz člena 3, točki (a) in (b), Delegirane uredbe (EU) 2021/2305. V skladu z navedeno določbo so ekološki proizvodi in proizvodi iz preusmeritve, za katere ne veljata sanitarni in fitosanitarni uradni nadzor na mejni kontrolni točki na podlagi člena 47(1) uredbe o uradnem nadzoru in ustrezna zahteva glede SZVD (118), izvzeti iz uradnega nadzora na mejnih kontrolnih točkah. Primeri kategorij proizvodov, za katere velja sanitarni in fitosanitarni uradni nadzor na mejni kontrolni točki in so označene s pripadajočimi oznakami KN (pozitivni seznami), so navedeni v preglednici 1 v točki 3.1 tega dokumenta.

4.2 Registracija točk sprostitve v prosti promet v sistemu TRACES

Katera pravila urejajo registracijo točk sprostitve v prosti promet v sistemu TRACES?

Delegirana uredba (EU) 2021/2305 določa nekatere kategorije ekoloških proizvodov in proizvodov iz preusmeritve, ki so izvzete iz uradnega nadzora na mejni kontrolni točki (119), in določa, da se mora tak uradni nadzor izvajati na točkah sprostitve v prosti promet v državi članici, v kateri je pošiljka sproščena v prosti promet v Uniji (120). Države članice morajo obvestiti Komisijo o točkah sprostitve v prosti promet, na katerih pristojni organi izvajajo nadzor nad uvozom ekoloških proizvodov in proizvodov iz preusmeritve, pri čemer navedejo njihovo ime, naslov in kontaktne podatke (121).

Države članice morajo v sistemu TRACES registrirati in posodabljati točke sprostitve v prosti promet, za katere so odgovorne in kjer se izvaja nadzor nad uvozom ekoloških proizvodov in proizvodov iz preusmeritve, izvzetih iz uradnega nadzora na mejni kontrolni točki. Take točke je treba registrirati v sistemu TRACES pod subjektom „nadzorovana lokacija“ kot nov tip, imenovan „točka sprostitve v prosti promet“ (122). Države članice morajo za vsako od teh točk določiti tudi pristojni organ.

4.3 Možnost registracije mejne kontrolne točke kot točke sprostitve v prosti promet v sistemu TRACES

Ali se lahko mejna kontrolna točka registrira v sistemu TRACES kot točka sprostitve v prosti promet?

Da, kadar naj bi se mejna kontrolna točka uporabljala za izvajanje ekoloških pregledov ekoloških proizvodov in proizvodov iz preusmeritve, ki so izvzeti iz ekoloških pregledov na mejni kontrolni točki (123).

4.4 Vpliv na nacionalna pravila v zvezi z zdravstvenimi pregledi rastlin v skladu s členom 5 Izvedbene uredbe (EU) 2019/66

Ali se lahko identifikacijski in fizični pregledi rastlin, rastlinskih proizvodov in drugih predmetov iz člena 73 akta o zdravju rastlin, zahtevani v skladu s členom 5 Izvedbene uredbe (EU) 2019/66, še naprej izvajajo na mejni kontrolni točki v skladu z nacionalnimi predpisi?

Da.

Pregledi ekoloških proizvodov in proizvodov iz preusmeritve ob uvozu, izvzeti iz uradnega nadzora na mejni kontrolni točki, se morajo opraviti v državi članici, kjer je pošiljka sproščena v prosti promet (124), na točki sprostitve v prosti promet, registrirani v sistemu TRACES (125).

Vendar člen 4 Delegirane uredbe (EU) 2021/2305 državam članicam ne preprečuje, da določijo nacionalna pravila, v skladu s katerimi se mora nadzor zdravja rastlin (identifikacijski in fizični pregledi), ki se zahteva v skladu s členom 5 Izvedbene uredbe (EU) 2019/66, izvajati na mejni kontrolni točki ali kontrolni točki, ki ni mejna kontrolna točka, iz Delegirane uredbe (EU) 2019/2123, kot je bila spremenjena z Delegirano uredbo (EU) 2021/2305.

Če nameravajo države članice uradni nadzor (fitosanitarne preglede in ekološke preglede) v celoti izvajati na mejni kontrolni točki ali kontrolni točki, kot je primerno, mora biti navedena mejna kontrolna točka ali kontrolna točka registrirana v sistemu TRACES kot točka sprostitve v prosti promet (126).

4.5 Uradni nadzor, ki se izvaja v oddaljenosti od točk sprostitve v prosti promet

Ali se lahko ekološki pregledi izvajajo v oddaljenosti od točk sprostitve v prosti promet?

V skladu s členom 4(1) Delegirane uredbe (EU) 2021/2305 mora pristojni organ ekološke preglede, ki vključujejo dokumentacijski pregled, izvajati na točki sprostitve v prosti promet, pri čemer uporabi vse razpoložljivo strokovno znanje.

4.6 Informacije pristojnega organa, odgovornega za sanitarni in fitosanitarni uradni nadzor, o zavrnitvi pošiljk, ki so izvzete iz ekoloških pregledov na mejni kontrolni točki

Ali bo v sistem TRACES v zvezi s proizvodi, izvzetimi iz ekoloških pregledov na mejni kontrolni točki, kadar je v polju 30 certifikata o kontrolnem pregledu zabeležena odločitev, da pošiljke ni mogoče sprostiti, na voljo funkcija, ki bo pristojnemu organu, odgovornemu za ekološke preglede, omogočala, da o tem obvesti pristojni organ, odgovoren za sanitarni ali fitosanitarni uradni nadzor?

Trenutno za to v sistemu TRACES ni posebne funkcije. Taka komunikacija bi potekala zunaj sistema TRACES v okviru običajnega sodelovanja med pristojnimi organi.

5 Seznam aktov, navedenih v dokumentu

Uredba (EU) 2017/625 (127), imenovana „uredba o uradnem nadzoru“ Uredba (EU) 2018/848 o ekološki pridelavi in označevanju ekoloških proizvodov (128),